Gaur hasiko da Iraultza Txikien Akanpada

Igandera bitartean egingo dute, Izarran, aniztasunean aliantzak sortu eta hainbat gai jorratzeko asmoz.

Gaur ekin diote Iraultza Txikien Akanpadari, Izarran (Araba). Asteazkenetik igandera bitartean izango da, herri mugimenduak biltzeko xedez. Aurten, 230 pertsonak eman dute izena, baina gehiago espero dira. Goizean azpiegiturak muntatzen hasi dira, eta arratsaldean ekingo diote ofizialki topaguneari: 16:00etan egingo dute harrera ekitaldia, eta, horren ostean, film laburren lehiaketa. Ondoren, 18:30etik aurrera, hiru hitzaldi egongo dira, faxismoaz, borrokak uztartzeaz eta eraso sexistez.

«Herri mugimenduaren eta bertan dabiltzanen topagunea» da Iraultza Txikien Akanpada, «Euskal Herriko borroka ezberdinen plaza». Izan ere, Euskal Herrian dagoen herri mugimendu masa handia denbora batez elkartuko zuen espazio bat sortzeko sortu zen ekinaldia. Herri mugimenduak saretzeko helburua du, «nahiz eta bide desberdinetatik gai desberdinak jorratu norabide berera» doazelako. Aurten Euskal Herriko mugimenduen mapa osatuko dute.

2018an egin zuten akanpada lehen aldiz, Zubietan (Gipuzkoa), eta orain hirugarren aldiz egingo dute, Izarrako Ostuño parkean. Aurrekoen antzera, hitzaldiak, kontzertuak, tailerrak, haurrentzako jarduerak, kultura eskaintzak, jolasak eta abar izango dira kanpaldiko «txinpartak».


Gutxienez 6 hildako eta ehunka ebakuatu Perun, Yaku zikloiak eragindako uholdeen ondorioz

Ehunka lagun etxerik gabe geratu da eta, zenbait aldetan, salbamendu zerbitzuek helikopteroz atera behar izan dute harrapatuta zegoen jendea. Gobernuak larrialdi egoera ezarri du hainbat eskualdeetan.


Asiako Grand Prix lehiaketa irabazi du Landarbasok

Irabazi dute. Abesbatzen gorenean ari diren gainontzeko sei lehiakideren artean Landarbaso abesbatza aukeratu du Asia Grand Prixeko finalaren epaimahaiak txapeldun. Munduko onenak lehiatzen dira grand prixean, eta Landarbaso izan da lehiatzeko txartela lortu duen Europako lehen abesbatza, baita saria etxera ekarri ere.

Orain ere, musikaren, eta zehazki, abesbatzen tontorrean dela erakutsi du Landarbaso abesbatzak, eta hortaz, baita Errenteria-Orereta, Gipuzkoa eta Euskal Herria. Horren atzean, mimo eta maitasun ikaragarriarekin egindako lana. Madalenak amaitzeko ginga ezin hobea Landarbasorena.

Indonesian daudela aprobetxatuta, Baliko lehiaketan parte hartuko du berriro (2019an egin zuen) Landarbasok. Hilaren 27an, osteguna, izango da hori. Hiru modalitatetan parte hartuko dute lehiaketa horretan: Musika sakroan, eusakal folklorea eta abesbatza mistoetan. Lehiaketan 200 korotik gora hartuko du parte.


Donostiarrak ez du araurik hautsi, epaileak bere gain hartu baitu akatsa

Eusko Label ligako bost klubek aurkeztutako helegiteak aztertu baino lehen, ofizioz sartu da auzian Donostiako klubak egindako eskari bati erantzunez, eta aitortu du Iker Imaz arraunlariaren izendapenean berak egin zuela akatsa. Etxeko bihurtu du orain, behin-behinean, azken epaia eman arte.

Traineruen Kluben Elkarteko lehiaketako epaileak eman du epaia behin-behinean, eta onartu du esan gabe, Donostiarrak ez duela araurik hautsi; akatsa berea izan zela, arraunlarien zerrendetan oker izendatu zuelako Iker Imaz: harrobikotzat hartu zuen, eta etxekoa da. Hemendik aurrera, etxeko izango da, non eta kluben batek edo batzuek ez duten helegiterik aurkezten eta epaileak horien alde egiten duen. Oraingoz, behintzat, Donostiarra lehen sailkatuak ez ditu galduko lehen bi egunetan batutako 23 puntuak, helegitea aurkeztu duten klubek eskatzen duten bezala.

Epai hau ez da bost klubek Donostiarraren aurka jarritako helegitearen ingurukoa. Ofizioz sartu da auzian, Donostiarrak berak beste klubek aurkeztutako helegitea baino lehen egin zion eskari baten harira. Donostiakoak jakinaren gainean zeuden helegitea aurkeztekotan zirela klub batzuk, eta epaileari jakinarazi zioten argitzeko Iker Imaz arraunlariaren izendapena zertan den. Astelehenean egin zuen galdera, 22:12ean. Helegitea 22:44ean iritsi zitzaion epaileari.

Bi eguneko epea eman die epaileak klubei helegiteak aurkeztu ditzaten. Beste hau ere badio: bost kluben helegiteak geroago aztertuko dituela. Gaur emandako epaiarekin, baina, ez du ematen bide luzea izango duenik helegite horrek.

Gertatzen dena gertatzen dela, estu hartu dute Eusko Label ligako bost klubek lehiaketaren buruan doan trainerua: Donostiarra. Lehen bi estropadetan araua haustea leporatzen diote, Bilbon eta Donostian, eta helegitea aurkeztu diote lehiaketako epaileari.

Imaz arraunlariaren egoera da auzia. Ligan, kirolari bakoitzak izendapen bat izaten du: etxekoa, kanpokoa edo harrobikoa. Imaz harrobiko gisa ageri da zerrenda ofizialetan, baina, helegitea aurkeztu duten kluben ustez, etxekoa da, eta hori berretsi du epaileak gaur. Eskifaia bakoitzak honela banatu behar ditu arraunlariak bakoitzaren izendapenaren arabera: zazpik etxeko izan behar dute, eta horietatik hiruk, harrobiko; edo, bestela, sei etxeko, eta horietatik hiru harrobiko, edo, beste kasu batean, bost etxeko eta bostak harrobiko. Bi estropada horietan, Donostiako taldeak aurreneko formula erabili zuen, Imaz barruan zela bi egunetan.

Epaileak Donostiakoen bi estropadak baliogabe jotzeko, ordea, araudiak dio 32. 4 artikuluan frogatu egin beharko litzatekeela «fede txarrez jokatu» zuela. Hala eginez gero, punturik gabe utziko luke. Oraingo 23 puntuak 0 bihurtuko lirateke. Donostiarrak garbi dauka ez duela zirkinik ere egin Imazen izendapenaren inguruan, epaileak onartu duen bezala. Aurreko sasoian zuen estreinakoa Eusko Label ligan, eta etxeko gisa izendatua izan zen. Aurten, ordea, arraunlarien zerrendak aztertzen dituztenek harrobikotzat jo dute, Donostiako klubak hala gertatzeko ezer egin gabe. Pertsona baten edo sistema informatikoaren huts bat izan dela esaten dute, eta epaileak aukera hori aipatzen du epaian.

Araudiak dio izendapen okerrarekin (harrobikoa da okerra kasu honetan) jokatutako estropadetan ez litzaiokeela zigorrik ipiniko. Oraingoz, bide hau zabaldu du epaileak behin-behineko epaiarekin.

Imazi dagokionez, klubean beti izan dituzte zalantzak izendapenaren inguruan. Klub berezia da Donostiarra, eta, adibidez, harrobikotzat hartzen dizkiote Ur Kirolak taldeko arraunlariak, baita Arraun Lagunak-eko batzuk ere. Gainera, egin izan ditu hitzarmenak inguruko beste klub batzuekin. Adibidez, Imazen jatorrizko klubarekin: Hernanirekin. Arraunlari horien izendapenaren inguruan beti egon da eztabaida, ezjakintasuna eta zalantza. Donostiarrara Hernanitik joan zen Imaz, hain zuzen. Gipuzkoako hiriburuko klubean lehendabiziko izendapena kanpotar izan zuen, KAE 2 ligan, eta, nola hiru urte jarraian egin zituen han bertan, laugarren urtean etxeko izendapena egokitu zitzaion.

Ligetan, arraunlarien zerrendak aurkezteko epeak daude, lehiaketako araudiaren 27. artikuluak zehazten duenez. Aurrenekoan, denboraldiaurreko zerrenda aurkeztu behar izaten diote Lehiaketako epaileari, otsailaren 20a baino lehen. Bigarrengoa, denboraldiko zerrenda deiturikoa, lehiaketa hasi baino hogei egun lehenago aurkeztu beharrekoa da. Aurtengo guztietan egon da Imaz harrobiko gisa, eta beste klubek ez dute inolako helegiterik jarri, horretarako aukera egon badagoenean. Justu liga nagusia hasi eta segituan jo dute bost klubek lehiaketako epailearengana: larunbateko estropadari lau klubek jarri diote helegitea, eta igandekoari, bat gehiagok.

Klub horiek garbi ikusten dute «fede txarrez jokatu» duela Donostiarrak, «bai baitzekien arraunlari hori ez dela harrobikoa, eta, jakin arren, izendapen horrekin lehiatzen jarri baitu».

Santurtzik ere helegitea, beste gai bategatik

Igandeko estropadaren harira, beste helegite bat ere egon da, Santurtzik jarria. Bizkaitarren ustez, helmugako azken denboretan ez zen zehatz ibili helmugako bideoaz arduratzen den gailua, eta uste dute kaltetuak izan zirela. Zierbenaren denbora bera emateko eskatu dute, eta puntu kopuru bera banatzeko biei. Zierbena bederatzigarren izan zen, eta Santurtzi hamargarren, lau hamarren eskasera. Santurtziarrek eskatu diote ligari emateko helmugako irudia, baina ezezkoa jaso dute. Igandean, gailu hori piztu eta itzali ibili zen, argia joan-etorrian zebilelako. Garbi utzi nahi dute ez daukatela ezer Zierbenaren aurka.

Ligako Estropada araudiaren 12.5 artikuluak dio nola jokatu behar den kasu hauetan. Horrelako gailuren bat ez badabil, epaileek eskumena dute eskuz hartutako denborak balekotzat jotzeko. Horixe da, hain zuzen, igandeko kasua. Traineru baten denbora bideoz neurtzeko gailu bat ez zebilen, eta epaileek eskuz hartu zituzten denborak.


Eraikina egonkortuta, bizilekuetara itzuli ahalko dute segurtasunagatik hustutako etxeetako bizilagunek

Goizean goizetik kezka piztu da Elizkalean; izan ere, 24. zenbakidun etxearen zati bat erori da bart, eta inguruko bi eraikinetan bizi diren hemezortzi lagun etxetik atera behar izan dituzte. Eraiste arriskua tarteko, eraikinaren zati batzuk bota dituzte arratsaldean. Uneotan kontrolpean dago egoera, behin-behinean. Horrenbestez, goizaldean etxetik atera dituzten herritarrek beren bizilekuetan igaro ahal izango dute gaua. Teknikoak bihar goizean elkartuko dira berriro egoera aztertzeko.

Goizean goizetik arreta puntua izan da Elizkalea; izan ere, 24. zenbakidun etxearen zati bat erori da goizaldean, eta inguruko bi eraikinetan bizi diren hemezortzi lagun etxetik atera behar izan dituzte eraiste arriskua tarteko. Hori dela eta, prebentzioz eta segurtasuna bermatzeko helburuz, eraikinaren zati batzuk bota dituzte gaur arratsaldean. Azpeitiko Udalak jakinarazi berri duenez, arratsaldean zehar egindako lanak tarteko, eraikina egonkortzea lortu dute, eta uneotan segurtasuna bermatuta dago behin-behinean. Horrenbestez, goizaldean segurtasunagatik hustutako etxeetako bizilagunek beren bizilekuetan igaro ahal izango dute gaua.

Bart, 03:00ak aldera jauzi da Elizkaleko 24. zenbakidun etxearen zati bat kale aldera. Suhiltzaileek eta Udaltzaingoak berehala ezarri dute segurtasun perimetrala eremu horretan, eta kalearen zati bat itxita egon da egun osoan zehar. Inor ez zen bizi eraitsitako eraikinean, eta beraz, ez da inor zauritu. Dena den, inguruko bi eraikinetan bizi diren hemezortzi lagun etxetik atera behar izan dituzte goizaldean.

14:30 aldera hasi dira eraikina egonkortzeko lanekin; izan ere, udalak hainbat neurri hartu ditu inguruaren segurtasuna ahalik eta azkarren bermatzeko. 16:30ak pasatxo hasi dira etxearen aurreneko zatia eraisteko lanekin, ondoren zurkaizte lanak egin ahal izateko. Alde Zaharreko kaleak estuak izanik, garabiek maniobra ugari egin behar izan dituzte eraikinaren parera iristeko, eta horrek ikusmina sortu du herritarren artean. Eraistea hasi ostean ere jende ugari bertaratu da Elizkalera, etxea nola botatzen zuten ikusteko. 18:00ak alderako teknikoek kontrolpean zuten egoera, eta orduan hasi dira eraikina zurkaizteko lanekin. Lan horiek eginda, teknikoak eta arduradunak 19:00etan egoera aztertzeko elkartu dira, eta segurtasuna behin-behinean bermatuta dagoela iritzita, jakinarazi dute segurtasunagatik hustutako etxeetako bizilagunek euren etxeetara itzultzeko aukera izango dutela 20:00etatik aurrera.

Teknikoak bihar goizeko 09:00etan berriro elkartuko dira egoera aztertzeko eta hurrengo pausoak zein izango diren zehazteko.


Zornotzako adin txikiko zentroko hiru gazte atxilotu dituzte

Ertzaintzako agente batzuei harrika egitearren atxilotu dituzte hiru gazteak.

Ertzaintzako kideek ANBOTOri azaldu diotenez, gaur arratsaldean Zornotzako adin txikikoen zentrora joan dira borroka bat zegoelako. Orduan, hiru gaztek bertaratu diren agenteei harriak bota dizkiete, eta hauek atxilotu egin dituzte. Oraindik ez dira epailearen aurretik pasatu.


Emozioa eta markagailu estuak izan ziren atzo, Zaldibarko Olazar txapelketan

Etxebarriak lau eta erdian eta Alberdi-Gabirondo bikoteak binaka latz sufritu behar izan zuten euren norgehiagokak irabazteko.

Atzo Zaldibarko pilota txapelketako hirugarren jardunaldia jokatu zuten. Lau eta erdiko partiduan Etxebarriak 22-21 irabazi zion Diaz de Gereñuri emozio handiko partiduan.

Binakakoan ere markagailu estua izan zen. J.Alberdik eta Gabirondok 22-20 menderatu zituzten Igoa eta Erle. Hasieran alde polita hartu zuten irabazleek (12-4), baina Igoak eta Erlek erreakzionatu egin zuten eta azken txanpan aurretik jartzera heldu ziren (18-19), baina ez zen nahikoa izan partidua aurrera ateratzeko.

Olazar txapelketako jardunaldi guztiei buruzko informazioa LOTURA HONETAN.


Odol ematea gaur

Bi hilean behin egiten duten moduan, odola emateko aukera izango da astelehen honetan, azaroaren 8an.

Usurbilgo datorren odol ematea, astelehen honetan, azaroaren 8an izango da Udarregi Ikastolan, arratsalde partean, 16:30-20:10 artean. Aldaketarik ez bada, orain arteko saioetan bezala, aurretik odola eman izan dutenei hitzordua zehazteko deituko zaie. Odola estreinakoz eman nahi dutenek aldiz, hitzordua eskatu ahalko dute 943 007 884 telefono zenbakira deituta.

Odola emateko bete beharreko baldintzak

-18-65 urte artean izatea.

-50 kilotik gora pisatzea.

-12 urte baino lehenago hepatitisa izan, kolesterol maila altua izan, baraurik egon ez edota ohiko botikaren bat hartzen baduzu ere, odola eman dezakezu.

-Emakumezkoek urtean gehienez hiru aldiz eman dezakete odola, gizonezkoek gehienez lautan. Odol emate baten eta hurrengoaren artean, gutxienez bi hilabeteko tartea igarotzen utzi beharra dago.


Trikitixa Topaketan izena emateko aukera zabalik dago

Ekainaren 25etik 27ra Asteasun elkartuko dira 2001 eta 2004 bitartean jaiotako gaztetxoak. Izena emateko aukera maiatzaren 25a arte egongo da zabalik, trikitixa@trikitixa.eus helbidean. Manex Torrealdai antolatzailea Ataria Irratian izan da.


Josune Aramendi bigarrena izan da Arrigorriagako kanporaketan

Atzo [urriak 15] Arrigorriagako Lonbo aretoan jokatu zen Bizkaiko Bertsolari Txapelketako hirugarren kanporaketa eta Iruri Altzerreka Martinezek irabazi zuen. Modu horretara, zuzenean pasatu da azaroaren 11n jokatuko den finalaurrekoetara; gainontzeko bertsolariek, puntuazioaren arabera izango dute hurrengo fasean kantatzeko aukera. Josune Aramendi Perez bertsolari markina-xemeindarra bigarrena izan zen Arrigorriako kanporaketan, eta Munitibarko Lurdes Ondaro Mallea, berriz, hirugarrena.

Igor Menika Bengoetxeak jarri zituen gaiak hirugarren kanporaketak, eta epaile lanetan aritu ziren Ainhoa Arregi Elosua, Beñat Romero Maguregi, Garazi Mendoza Agirre, Graxi Arregi Leonardo, Iñaki Aurrekoetxea Arkotxa eta Mirari Azula Aurrekoetxea. Idazkari beharrak, berriz, Itziar Basterretxea Olarreagak egin zituen.

Bizkaiko Bertsolari Txapelketako hurrengo saioa Erandioko Merkatu zaharran izango da, urriaren 22an (domeka). Erandioko saiorako sarrerak salgai daude www.bertsosarrerak.eus atarian.

Txapelketaren puntuazioa:

Iruri Altzerreka Martinez: 475 puntu.

Josune Aramendi Perez: 470 puntu.

Lurdes Ondaro Mallea: 453 puntu.

Garikoitz Sarriugarte Onaindia: 441 puntu.

Inazio Vidal Gurrutxaga: 436,5 puntu.

Iker Uriarte Urrutia: 431 puntu.


Zibererasoak: industria ari da erronkaz jabetzen

Zibersegurtasunaren inguruko kontzientzia zabaldu beharraz ohartarazi dute zenbait adituk Arrasaten eginiko jardunaldietan. Enpresak ari dira erasoen inguruko lanketa egiten, baina formakuntza eskasa da oraindik.


Ortuzarren deia militanteei, Alderdi Egunean parte hartzeko: «Alderdiak behar zaitu»

«Foronda betetzera» deitu du EBBko presidenteak, honakoa «garai politiko konplikatua» dela aitortuta

«Euskadik berriro behar zaitu. Baita alderdiak ere». Militantzia aktibatzeko dei zuzena egin du EAJk, irailaren 24an egitekoa den Alderdi Egunaren karira. Alderdikideei gutuna igorri die Andoni Ortuzarrek, EBBko presidenteak, eta bertan, Forondara joatera animatu ditu, «bereziki senide, lagunarte eta koadrillarekin batera». Indar erakustaldia egin nahi du alderdiak hilaren 24ko ospakizunean, eta horretarako, ezinbestekotzat jo dute «Forondako zelaiak jeltzale eta abertzalez gainezka egotea».

Honakoa «garai politiko garrantzitsua eta oso konplikatua» dela aipatu du Ortuzarrek idatzian, «azken hauteskundeetan ikusi den bezala». Besteak beste, aipatzen ditu Espainiako Gobernua eratzeko negoziazioaz, Euskal Autonomia Erkidegoko legealdiaren amaiera eta udaberriko hauteskundeak. «Emaitza onak izan ditzagun, EAJ indartsua behar dugu, Euskadiko taula politikoan, Estatuan eta Europan indartsu eta sendo egongo den EAJ behar dugu». Alderdi Egunetik «indarberrituta eta datorrenari heltzeko indartsu» atera nahi dute jeltzaleek.


Peio Aizpuru: "Gizarteak egia jakiteak arinduko luke pixka bat gure sufrimendua"

1984ko martxoaren 22an Espainiako Poliziak Komando Autonomo Antikapitalistetako lau kide hil zituen Pasaian. Haietako bat Dionisio Aizpuru zen, Peio Aizpururen anaia

Pasaiako hilketen inguruko hamaika dokumentu dauzka bilduta Peio Aizpuruk. (Gorka Zabaleta) 1984ko martxoaren 22an Espainiako Poliziak Komando Autonomo Antikapitalistetako lau kide hil zituen Pasaian. Haietako bat Dionisio Aizpuru zen, Peio Aizpururen anaia. Justiziaren bidea ia erabat agortuta, 32 urtez baztertuta eta ahaztuta sentitu ondoren, gau hartan Pasaian benetan gertatutakoa jasotzen duen dokumentala ari dira lantzen, "gizarteak egiazko errelatoa jakin dezan". Pasaiako gertaerez eta 32 urte hauetan sufritu dutenaz hitz egin du Peio Aizpuruk Baleike aldizkarian argiraratutako elkarrizketan. 1984ko martxoaren 22ko iluntze hartan, Peio Aizpuru (Azpeitia, 1963; Zumaian bizi da 1990etik) amarekin zegoen etxean. Arreba zaharrena Gasteizen bizi zen, gazteenak Donostian pasatzen zuen astea, eta aita ordurako ohean zegoen, fundiziora lanera goiz joaten zen eta. Anaia Dionisiok hilabeteak zeramatzan etxetik alde eginda. "Ni garai hartan soldaduska ari nintzen egiten, Cadizen (Andaluzia); hilabeteak neramatzan etxera ia etorri ezinik, Gabonetan ere bizpahiru egun baino ez; baina martxo hartan hilabeteko baimena izan nuen". Eta han zegoen, etxean amarekin, irratian lehen albistea eman zutenean: "Tiroketa Pasaian; hildakoak tartean; Komando Autonomoak ote diren susmoa". Beste daturik ez lehen informazio hartan. Gauerdiko albistegian xehetasun gehiago: hildakoak Komando Autonomoko lau kide ziren. Gau hartan beldurra eta kezka izan zituen ohelagun Peio Aizpuruk, eguna noiz argitu zain. "Goizean amak esnatu ninduen. Hildakoen artean Dioniren izena aipatu zutela, '35 urteko gizasemea'; baina akaso oker zeudela, Dionik21 urte izanda, ez zela posible 35 urteko batekin nahastea; agian ez zela gure Dioni...". Larritasun hartan, esperantza txikienari heldu nahian zeudela, hoska hasi zen etxeko telefonoa. Iparraldetik deia. Baietz, Dionisio tartean zela. Albistea asimilatzeko astirik gabe, aitaren bila bidali zuen amak, fundiziora. "Hura izan zen..., latza..., oso gogorra [arnasa hartu behar izan du eztarriko korapiloa askatzeko]; aitari esan behar semea hil egin dutela". Handik, zuzenean, Pedro Maria Isart Pelitxo Pasaian hildako beste azpeitiarraren etxera joan zen. "Neuk bakarrik joan behar izan nuen... Eta haiek ez zekiten ezer... Etxera sartu eta neuk eman nien notizia. Handik irten eta amarengana itzuli nintzen. Goizeko zortziak edo bederatziak izango ziren". Elkarrizketa osoa baleike.eus atarian irakurgai.


Bakarrizketa

35 Huts bakarrizketa: Est Curiel


Bizkaiko lokotx biltze txapelketa lehiatuko dute Gautegiz Arteagan

Gautegiz Arteagako herritarrek atzo ipini zituzten abian herriko jaiak: sanantolinak. Jaietako programazioaren barruan, domekan goizean herri kirolentzako tarteaz gozatzeko aukera paregabea edukiko dute bertaratzen diren guztiek. 11:00etan hasiko dira, pilotalekuan: umeei zuzenduriko herri kirol saio parte hartzailea egongo da.

13:00etan, ostera, Bizkaiko lokotx biltze txapelketa lehiatuko dute bai emakumezkoek, bai gizonezkoek. Emakumezkoen sailean, Iraide Gezuraga, Aiora Otazua, Amaia Mendinueta eta Silvia Meseguer ariko dira zein baino zein gehiago. Gizonezkoen proban, aldiz, parte-hartzaile zerrenda are luzeagoa izango da. Besteak beste, Patrik Saitua arteagarrak edota Aritz Martin eta Beñat Obieta arratzuarrek lehiatuko dute. Jarraian, gizonezkoen 1. mailako harri jasotzea egongo da; proba horretan ere hainbat jasotzailek izena eman dute.


Hezkuntzako sindikatuek manifestazioa eginen dute Nafarroan hilaren 24an

Carlos Gimeno kontseilariaren dimisioa eskatu dute LAB, Steilas, CCOO, ELA eta UGT sindikatuek, negoziazioari uko egin diola iritzita.

Adostasun sindikal ia erabatekoa erdietsi du Nafarroako Gobernuko Hezkuntza kontseilari Carlos Gimenok, bere kudeaketaren aurka. LAB, Steilas, CCOO, ELA eta UGT sindikatuek kontseilariaren kargugabetzea galdegin diote Nafarroako Gobernuari, eta manifestazioa eginen dute maiatzaren 24an, hauteskunde kanpaina betean, Hezkuntza Departamentuak negoziazio bide oro «blokeatu» duela argudiatuta. Bi greba egin ostean ere, gobernuak «ezikusiarena» egin diela salatu dute.

«Bigarren lanuztearen ondoren, LAB, Steilas, CCOO, ELA eta UGT sindikatuok bilera bat eskatu genion Maria Txibite lehendakariari, hezkuntza publikoa hobetzeko negoziazioa abiarazte aldera. Dirudienez, ordea, ez lehendakariak, ez Carlos Gimeno kontseilariak ez zuten beren agendetan tarterik topatu hilabete osoan gurekin elkartzeko, eta, euren ordez, bi zuzendari nagusi bidali zituzten maiatzaren 3ko bilerara», salatu dute sindikatuek ohar batean.

Bilera horretan, gainera, gobernuko bi zuzendari horiek «argi eta garbi» adierazi zuten «ez zutela sindikatuen aldarrikapenak aztertzeko asmorik», argudiatuta negoziazio sindikalerako organoak «beste batzuk» direla. «Jarrera hori ez dator bat Nafarroako Gobernuak beste sektore batzuetan agertutakoarekin, horietan langileen kontratazioak eta soldata igoerak adostu baitituzte», irakur daiteke sindikatuen oharrean. «Beraz, gezurra da esatea hobekuntza horiek ezin direla negoziatu Nafarroako Parlamentua desegin ostean eta Nafarroako Gobernua jardunean den bitartean», gaineratu dute. Gezurretan aritzea ere egotzi diote Gimenori, Hezkuntza Departamentuak ezarritako ratioak «sindikatuek eskatzen dutenaren azpitik» daudela adierazteagatik: «Ezin dira herrialde osoko batez besteko ratioak erabili, hiriguneetako ikastetxe askotako masifikazioa ezkutatzeko».

Hori dela eta, LABek, Steilasek, CCOOk, ELAk eta UGTk gaitzetsi egin dute kontseilariaren jokabidea, eta haren kargugabetzea eskatu: «Bere burua aurrerakoitzat duen gobernu batek ezin du Hezkuntzako buru izan irakasleen ordezkariekin negoziatzeari uko egiten dion pertsona bat». Hori dela eta, manifestaziorako deia egin dute: heldu den maiatzaren 24an izanen da, Iruñean. Bertan, sindikatuek gobernuari galdeginen diote ratioak murrizteko, lantaldeak egonkortzeko, lan gainkarga arintzeko eta langileek galdutako erosahalmena itzultzeko.


Pasaiako Udal Ludoteketan, ikasturte bukaera aparta

Ikasturte bukaerako jarduerak egiten hasi dira Pasaiako udal ludoteketan. Lehena joan den larunbatean egin zuten 8-12 adin tarteko haurrek, zerbitzua balia dezaketen koskorrenek, alegia. Hala, egun osoko txangoa egin zuten Donostiara stand up paddle ikastaroan parte hartzeko, ontzian bazkaltzera Santa Klara uhartera joateko, eta arratsaldean bainuan eta jolasean aritzeko inguru horretan. Txikienek, berriz, hilaren 17an (larunbatean) izango dute euren irteera.

Izan ere, Errekaldeko (Donostia) Monkey Park izeneko txiki parkera joango dira 4-8 adin tartekoak larunbatean. Ondoren, Lasarte-Oriako Atsobakar parkera lekualdatuko dira han bazkaldu eta arratsalde goxoa igarotzeko. 10:00etan aterako dira Pasaiatik, 17:30ak aldera bueltatzeko.

Hiru ludoteka daude Pasaian: Trintxerpe-San Pedrokoa, Antxokoa eta Donibanekoa. Gizarte eta hezkuntza ekipamenduak dira, eta udaleko Haur, Nerabe eta gazteen Sustapenerako Sailaren mende daude. Kantauri Ludiko Elkarteak kudeatzen ditu, eta Pasaiako familien artean oso harrera ona dute urtero-urtero. Udalak adierazi du horiek eraberritzen ari direla azken urteetan: “Modernizatu egin dira eta funtzionaltasun handikoak eta estetika berritukoak dira” Horien artetik Antxokoa da berriena, behin-behinekoa bada ere. Izan ere, topoko lanen ondorioz Azoka eraitsi, eta zerbitzua ematen jarraitzeko Luzuriagako etxabe bat egokitu dute, baina txandaka doaz haurrak hara, den-denentzat tokirik ez dagoelako.


Euskadiko Adinekoen Batzordea, edadetuei zuzendutako politikak lantzeko sortua

Euskadiko adinekoen 10 elkartek bat egin dute eta Euskadiko Adinekoen Batzordea sortu dute, kontutan hartzea nahi dutelako. Ahotsa izan nahi dute kolektiboari eragiten dioten politikak lantzeko.


Elektrotxaranga, kontzertuak eta eskulangintza azoka antolatu dituzte Zeberion

Urriaren bukaeran eta azaroan hainbat jarduera antolatu ditu Zeberioko Jai Batzordeak, Zeberioko Udalaren laguntzagaz. “Osasun-egoera hobetu denez, adin guztietarako jarduerak egitea erabaki da, denak Zubialdeko plazako aterpean”, azaldu du Jon Etxebarria Nieto Eajko zinegotziak.

Urriaren 29an Gau Beltza antolatu dute Txubelasu Guraso elkartekoek 17:30etatik aurrera. Bertan eskulan beldurgarriak, gaztaina erreak eta mozorro lehiaketa izango dute herriko gaztetxoek. 20:00ak aldera Orkresta-elektrotunak ibilaldia egingo du Zubialden Hertzainak, Zarama, RIP eta Eskorbuto taldeen bertsioak jotzen, besteak beste.

Urriaren 30ean, zapatua, kontzertu gaua izango dugu: 21:00etan Dena hirukote ondarrutarraren rock alternatibo, post hardcore eta stoner rock estiloko emanaldia eskainiko du eta 22:30ean Legazpiko John Dealer & the Coconuts taldearen letra angloxajoiko punk makarra nagusituko da herrian (goiko bideoan ikusgai).

Azaroari begira, Domu Santu egunean Perretxiko erakusketa antolatu du Austarri Kultur Elkarteak Eskola Zaharretan, 12:00etatik 15:00ak arte.

Perretxikotan // Geuria

Azaroaren 13an Erruki Jauna talde ugaotarrak hardcore-punk kontzertua eskainiko du 21:00etan, azken disko digitala aurkeztuz. 22:30ean Zero bandaren txanda izango da.

Hilaren 26an Kantu Kolorek haurrentzako kontzertua eskainiko du 18:00etan eta 20:00etan Gorka Aguinagaldek ‘El Regrueso de Patxi‘ bakarrizketa egingo du: momentu batean bada ere, Patxi Arrigagorritxerriberrigoitiabeitia izeneko baserritar burugogor eta harroputzean bihurtuko da Gorka, gastronomiaren eta Errioxako ardoen maitalea eta tabernetan rondak ordaintzea gustuko duena. Halaber, Varadero gustuko du Patxik, baita bertako hondartzak eta neskak ere.

Azaroaren 28an nekazaritza eta eskulangintza azoka prestatu du Zeberioko Udalak. Bertan, nekazaritzako produktuen salmenta eta erakusketa egingo dute baserritarrek.

Intxaurrak, azokan // Geuria


Musika ikastaroen aurkezpena, etzi

Goiz Eguzkiko aretoan, etzi ostiralean, goizeko 11:00etan musika hautemateko klaseak aurkeztuko dira. Aurkezpenaren iraupena ordu eta erdikoa da eta ez da beharrezkoa musikari buruz ezagutza teorikoa izatea. Ikastaroa urritik aurrera hasiko da. Saio horietan musika historiako obra haundien entzunaldiak eta beraiei buruzko iruzkinak egingo dira.


Lezetxiki, neandertal garaiko kobazulo ikur

Arrasaten kokatutako kobazulo horren barruan aurkitu zituzten euskal erregistro paleoantropologikoaren giza arrastorik zaharren (Homo Heidelbergensiseko emakume baten humeroa) eta neandertal jatorriko haginetako bi.

Abiadura Handiko Trenaren lanek ustez Lezetxiki kobazuloan eragindako kalteen inguruan espeleologia-zale batzuk egindako salaketaren ondorioz, Arrasaten kokatutako koba horrek arreta erakarri du berriro ere azken asteetan.

Izan ere, penintsula osoan neandertal garaiko ikur da Lezetxiki kobazuloa, publikoaren gehiengoarentzat erabat ezaguna den bitartean. Geroago, kobak "kalteak pairatu izana" ukatu zuen Raquel Sanchez Garraio ministro espainiarrak.

Arrasaten kokatutako kobazulo horren barruan aurkitu zituzten euskal erregistro paleoantropologikoaren giza arrastorik zaharrenak (Homo Heidelbergensiseko emakume baten humeroa) eta neandertal jatorriko haginetako bi. Gainera, 200.000 urtetan giza-espezie desberdin bizi izan ziren Lezetxikin, eta horren aztarna arkeologikoak aurkitzen joan dira.

Hori dela eta, balio handiko koba dela uste dute adituek, eta etorkizunean ere zeresan ematen jarraituko duela. Izan ere, etorkizunerako erronketako da bertan bizi izandako gizakien DNA berreskuratzen lortzen saiatzea.


Juaristi ISBk ezin izan dio irabazi Caceres Patrimonio de la Humanidad taldeari

Azkoitia-Azpeitia ISBk ligako azken neurketa jokatu zuen larunbatean, Hierros Diaz Extremadura Miral taldearen aurka, eta 62 eta 99 gailendu ziren. Gizonezkoen Juaristi ISB taldeak, bestalde, ezin izan zion irabazi Caceres Patrimonio de la Human taldeari, eta jaitsiera postuetan jarraitzen du.

ISBren bi talde nagusiek ligako neurketak jokatu dituzte asteburuan. Emakumeen Azkoitia-Azpeitia ISBk duela bi aste lortu zuen LF Challenge mailari eustea, eta beraz, lasai joan ziren larunbatean ligako azken neurketa jokatzera, Caceresera (Espainia). Hierros Diaz Extremadura Miral taldearen aurka neurtu zituzten indarrak emakumeek, eta 62 eta 99 gailendu ziren. Horrenbestez, hamalaugarren postuan amaitu du liga Azkoitia-Azpeitia ISBk. Aipatzekoa da, ligako azken neurketan, Intza Lizarazu kapitainak hamazazpi puntu eskuratu zituela.

Gizonezkoen Juaristi ISB taldeak, bestalde, Azpeitiko kiroldegian jokatu zuen atzo, igandea, Caceres Patrimonio de la Humanidad taldearen aurka. Neurketa garrantzitsua zen atzokoa Juaristi ISBrentzat, jaitsiera postuetan baitago taldea. Hala eta guztiz ere, ez zuten lortu garaipenik. Partida guztian zehar galtzen joan zen Juaristi ISB, eta ez zuen lortu markagailuari buelta ematerik. Markagailuak 53 eta 75 adierazten zuela amaitu zen partida. Une honetan, hamaseigarren postuan dago taldea, eta jaitsiera postuetatik irteteko borrokan jarraitu beharko dute gizonek. Gaur-gaurkoz, denboraldia amaitzeko, sei jardunaldi falta dira.

Azkoitia-Azpeitia ISBko neskak, larunbateko partida amaitu ostean.


“Oraindino salbuespen legediaren menpe daude gehienak, espetxean edo Euskal Herritik kanpora”

Etxera Eguna antolatu dute Durangaldean, irailaren 16rako. Durangon eta Iurretan egingo dituzte ekitaldiak. Lide Azuetak erantzun die galderei.

Lehenengo aldia da Durangaldean Etxera Eguna antolatzen duzuena. Zelan sortu da aukera?

Urteetan zehar presoen eta iheslarien eskubideen aldeko ekimenak egin ditugu eskualdean. Durangaldea erreferente izan da honelako ekimenetan. Eskualdean bederatzi preso eta iheslari bat daude, eta argi geneukan eskualde lez antolatu behar ginela. Azken urteekin alderatuta egoera nabarmen aldatu eta hobetu bada ere, oraindino salbuespen legediaren menpe daude gehienak, espetxean edo Euskal Herritik kanpora. Helburua lehengo bera da: denak etxera ekartzea.

Kontatu apur bat zer antolatu duzuen.

Goizerako manifestazio bat antolatu dugu. Durangotik Iurretara izango da, eta Iurretan ekitaldia, bazkaria eta bazkalostea egingo ditugu. Bazkaria berezia izango da; janari goxotik aparte, bazkaloste girotu bat prestatzen gabiltza. Horren ondoren, jai-giroan bueltatuko gara Durangora, eta Alde Zaharretik elektrotxaranga bat ibiliko da. Eguna DJ Kukugaz amaituko dugu, Intxaurren.

Eskualdeko hariak lotzen lagunduko du egunak?

Hasieratik argi eduki dugun asmoa izan da eskualdean lan egitearena. Gehienak durangarrak badira ere, herri guztietan dago preso eta iheslarien eskubideen alde lan egiteko nahia eta asmoa.

Modu honetan, hartu-emanak eta loturak berregin ditugu, eta baita sare berriak ehundu ere. Hileak daramatzagu elkartzen eta berba egiten. Eurek ere parte hartuko dute, eta, lan handia hartu badugu ere, polita izaten ari da.

Sarek marko berri bat zabaldu zuen orain hile batzuk. Zertan datza?

Mezua argia eta zuzena da: salbuespen egoerari amaiera ematea. Ez gabiltza inpunitatea eskatzen, ezta tratu berezirik edo pribilegiorik ere.

Zein da Durangaldeko preso politikoen egoera?

Durangaldean bederatzi euskal preso daude. Horietatik bakarra dago baldintzapeko askatasunean, eta beste bat hirugarren graduan. Gainerako guztiak espetxean daude, denak Euskal Herrian. Gorka, Lola, Iñaki, Gita, Itziar, Josu eta Iurdan kalean egon beharko lirateke, baina, oraingoz, hau ez da gauzatu. Euskal Herrian badaude ere, bidea oso luzea da oraindino. Fiskaltza errekurtso mordoa ipintzen dabil Madriletik, preso asko berriro espetxera bidaltzeko asmoz.


'Emakumea eta zaintza' hitzaldia, astelehenean, Zerkausian

Astelehenean, hilak 17, Oneka Euskal Emakume Pentsionisten Mugimenduak antolatuta, Nerea Almazanen 'Emakumea eta zaintza' hitzaldia izango da Zerkausian; 12:00etan hasiko da saioa eta Onekatik gonbita luzatu diete emakume eta gizonezko guztiei hitzaldia entzutera joan daitezen.


Orio eta Aiako bost turismo establezimendu saritu dituzte

Kalitate turistikoaren diploma lortu dute

2010ean kalitate turistikoaren diploma lortu duten enpresei diplomak banatu eta egindako ahalegina aitortzeko ekitaldia egin zuten Urola Kostako Udal Elkarteak eta Aia, Getaria, Orio eta Zarauzko Udalek. Ekitaldian diploma jaso duten establezimenduez gain, ordezkariak eta turismoaren arloko beste hainbat enpresa eta udal ordezkari izan ziren. Diploma jaso dutenen artean ziren Orioko eta Aiako landetxek, jatetxe eta bulegoak ere:

Erretzabal Txiki landetxea (Orio)

Orioko Turismo Bulegoa (Orio)

Done Jakue Interpretazio zentroa (Orio)

Olaskoaga nekazalturismoa (Aia)

Portu erretegia (Aia)

Mailan landetxea (Aia)

Turismoa etengabe aldatzen eta egokitzen ari denez lehiakortasuna oso handia da, beraz, profesionaltasunean eta kalitateko zerbitzuetan oinarritutako eskaintza lantzen eta eskaintzen jarraitu behar da, bisitariak erakartzeko eta hauen fideltasuna lortzeko. Horretarako biderik onena gure enpresek kalitatearekiko konpromisoa ziurtatzea, dela diote Urola Kostako Udal Elkartetik.

Diplomak banatu bai, baina elkarlanaren garrantzia ere azpimarratu dute, turismo arloko etorkizuneko desafioei aurre egiteko. Elkarlanean aritu behar dugu udaletako turismo bulegoek, mankomunitateak, turismoaren sektoreko enpresek...

Bestalde, ekitaldian jakinarazi zuten diploma jaso dutenek lanean jarraituko dutela kalitate-programako hurrengo zikloak lantzen, baita udalek eta mankomunitateak ere, sustapen lanean eta laguntza eskaintzen.


Garridok urrea eskuratu du Europako Gaztediaren Jaialdi Olinpikoan

FOJE (Festival Olímpico de la Juventud Europea) ari dira jokatzen Eslovakian eta Tolosaldea IKT taldeko igerilaria infantil mailako 200 metro bizkar estiloan irabazi du.

Tolosaldea IKT taldeko Nahia Garrido Malvar igerilariak irabazi du infantil mailako Europa mailako FOJE txapelketako 200 metro bizkar estiloko froga, 02:15:01 denbora eginaz. Festival Olímpico de La Juventud Europea txapelketa egiten ari dira egun hauetan Eslovakian, eta bertan da IKT taldeko kirolaria. Bere lehen proba izan da bizkar estilokoa. Gaur 100 metroko tximeleta frogan hartu du parte eta 02:14:28ko denbora egin du. Eta bihar 100 metroko bizkar igeriketa proban ariko da.

Europako onenak

Europako Gaztediaren Jaialdi Olinpikoa Eslovakiako Banska Bystrica hirian egiten ari dira. 14 eta 18 urte arteko Europako kirolari onenak parte hartzen ari dira. Espainiako Igeriketa Federazioak 16 igerilari deitu ditu eta euskal herritar bakarra Tolosaldea IKT taldeko igerilaria.

Europako Gaztediaren Jaialdi Olinpikoa 1990ean sortu zen, Europako Batzorde Olinpikoen Elkarteen eskutik. Europako kirolari gazteei zuzendutako ekitaldi nagusia da. Bi urtean behin egiten da, neguan eta udan.


Udalekuetarako langileak kontratatzeko prozesua jarri du martxan udalak

Uztailean egingo diren udaleku irekietan koordinatzaileak eta begiraleak kontratatzeko prozesua abiatu du Zumaiako Udalak. Lehiaketa sistema bitartez arautuko du deialdia

Sanferminetako entzierroa udalekuetako ekitaldi garrantzitsuenetako bat da. (Baleike) Negu giroan murgilduta egon arren, uda sasoiari begira, Zumaiako Udalak dagoeneko zabaldu du datozen udako udaleku irekietan begirale eta koordinatzaile lan egiteko izena emateko epea. Udaleku irekien helburua 3-12 urte bitarteko umeentzat aisialdiko gozamen espazio ludikoa eskaintzea da. Horretarako, balio batzuk landuko dituzte; hala nola, euskararen sustapena, autonomia pertsonala, berdintasuna eta elkarbizitza, besteak beste. Koordinatzaile lanerako aurkezten direnen kasuan, lanaldiaren epea ekainaren 25tik uztailaren 27a bitartekoa izango da (biak barne). Begiraleena, aldiz, txandaren araberakoa izango da: uztailaren 2tik 13ra edo uztailaren 16tik 27ra bitartekoa (biak barne). Bi txandetan lan egin nahi izanez gero, kontratuaren iraupena uztailaren 2tik 27ra artekoa izango da. Azken eguna: martxoak 6 Prozesuan parte hartu eta begirale edo koordinatzaile lanean jarduteko baldintza nagusienen artean ezinbestekoa izango da 18 urte beteta izatea, Derrigorrezko Bigarren Hezkuntzako tituluaren jabe izatea, euskaraz ulertu eta ondo hitz egitea, denbora libreko begirale titulua izatea (koordinatzaileen kasuan), eta natura sexualeko delituengatiko aurrekari penalik ez izatea. Beste urteetan parte hartu dutenek berriak dituzten ziurtagiri edo tituluak soilik aurkeztu beharko dituzte. Horrez gain, hautaketa prozesuan aintzat hartuko da hautagaien lan esperientzia. Koordinatzaile eta begirale lanetan jardun nahi dutenek, bi eskaera orri aurkeztu beharko dituzte. Izena udaletxean bertan eman beharko da martxoaren 6a bitartean, ohiko ordutegian: 07:45etik 14:30era.


Kutxari harrera prestatzeko bilera irekia

Arbizu. Kutxari harrera prestatzeko bilera irekia. 18:00etan, udaletxeko batzar gelan.


Hiru pertsona hil dira Nafarroan koronabirusarekin azken egunean

58 eta 99 urteko bi emakume eta 56 urteko gizonezko bat dira zendutakoak. 31 pertsona hil dira irailean koronabirusarekin. Atzo beste 363 positibo berri antzeman ziren Nafarroan.

Astebe darama Foru Erkidegoak 300 kasuetatik gora egunero eta atzo ere, 363 positibo berri izan ziren. Egiten diren proba kopurua ere ez da baxua, atzo 3.336 PCR egin baitziren Nafarroan bainan horietatik ateratzen diren positiboak gehiegi dira. %10eko positibotasuna du une honetan Nafarroak. Gogoratu, Nazioarte Osasunarendako Erakundeak %5ean ezartzen du gaitza kontrolpean izateko positibotasun maila.

Atzo 10 pertsona ingresatu zituzten baina emandako sendagiriekin, Nafarroako ospitale sarean 220 pertsona daude ingresatuta une honetan, ostiralean baino hiru gutxiago eta egonkor mantentzen da Zainketa berezia behar duten covid gaixoen zifra, 26 pertsona baitaude uneotan ZIU-n.

Positibo berriei dagokionez, bataz besteko adina 37urtetan ezartzen da eta gehienak iruñea eta iruñerrikoak dira, %67. Arrotxapea da kasurik gehien dituen auzoa, Txantrea, Donibane eta Arrosadia atzetik dituela. Iruñerritik kanpo, Azkoienen oraindik ere inzidentzia altua da, atzo beste 19 kasu antzeman baitzitutzen ostegunetik itxita eta ez ohiko neurri zorrtzen pean dagoen herri honetan.


Ekain Perrino: "Erakunde publikoek serioago hartu behar dute homofobiaren gaia"

LGTBIQ+ harrotasun egunean, ekainaren hasieran irain homofoboak eta jipoia jaso zituen Ekain Perrino gaztearen aldarrikapena jaso dugu: "Ez da nahikoa gaur bandera bat jartzea".

Ez da hilabete pasa, bere herrian, Basaurin, irain eta eraso homofoboa jasan zuela eta, oraindik, ez da erabat errekuperatu Ekain Perrino. "Antsietatearekin" dagoela eta "beldurra" sentitzen dituela kontatu du Euskadi Irratiko "Faktoria" albistegian. Adierazi duenez, epaibidea motel doa eta ez du itxaropen handirik: "Ikusi dudanagatik, hiltzen ez bazaituzte, ezin duzu askorik espero".

Kalera ateratzeko gogorik ez baina, gaur Bilbon deituta dagoen protestan azaltzekoa da. Mezu argia utzi nahi du 2021eko harrotasunaren egunean, agintari politikoei zuzenduta: 'Erakunde publikoek onartu behar dute homofobia existitzen dela, eta gatazka honi benetako irtenbidea emateko ardurak bilatu behar dituztela'. Ohartarazpena egin dien Ekain Perrino basauriarrak, erakunde publikoetako ordezkariei: "Ez da nahikoa gaur banderak ipintzea, gaia serio hartzen ez badute, kaleak ez dira guretzat seguruak izango".

Basauritarraren iritziz, homofobiari dagokionez, zaila da betidanik sartu izan zaizkigun ideietatik urruntzea, baina garrantzitsua da bakoiztak re burua aztertzea eta aldatu behrrekoa aldatzea. "Guk jarraituko dugu salatzen eta seinalatzen bakoitzak bere burua seinalatu arte", azpimarratu du.


Bertako ekoizleen merkatua eginen dute bihar Beran

Hilabetero bezala, maiatzaren 13an bertako ekoizleen merkatua eginen dute Beralandetan 10:30etik 13:30era. Eguraldi ona bada kanpoaldean eginen dute, eta txarra bada, aldiz, barrenean.

Merkatuan eskualdeko ekoizleak egonen dira, gasna, eztia, ukenduak, arroltzeak... saltzen. Ekoizleekin zuzeneko harremana izateko aukera ematen du, beraien produktuei buruz, lan egiteko moduari buruz... lehen pertsonan mintzatu ahal izateko.


Xabier Aranburu 'Guzta'-k eta Iban Ugartemendiak desafioa jokatuko dute igandean Azpeitian

Azpeitiko Izarraitz pilotalekuan izango da, 12:00etan hasita. 200 kiloko harri errektangularrarekin ariko dira sei minutuko hiru tandatan.

Guzta eta Ugartemendia. (Tolosaldeko Ataria) Xabier Aranburu Guzta eta Iban Ugartemendia harri jasotzaileek desafioa jokatuko dute igandean, Azpeitiko Izarraitz pilotalekuan. 12:00etan hasiko dira harri jasotzaileak lanak egiten; 200 kiloko harri errektangularra ahal bezain bestetan jaso beharko dute sei minutuko hiru tandatan. Euskal Herriko Federazioaren kontrolpean egingo dute apustua, eta 5.000 euro jarri dituzte jokoan.

Urrestillako bizilagun Guztak bota zion desafioa Ugartemendiari, eta ekainaren 25ean iritsi ziren adostasunera Azpeitian. Hasieran bost minutuko hiru tandatan aritzea proposatu zion Guztak aurkariari, baina seiko hirutan egitea erdietsi zuten azkenean.


SJ 2023: Rukula taldearen kontzertua


Interes handia piztu du Amari proiektuak

23 lagunek eman du izena Amari proiektuan parte hartzeko. Datorren astean, irailaren 16an hasiko dute “ikasturtea”, kiroldegian eta aurrez aurre. Horrekin batera, plataforma birtuala sortzeko asmoa dute, Amari proiektuan parte hartzeko gogoa izan arren bertaratzeko beldurra ere baduten lagunendako zein, aurrerago, kiroldegira bertaratzea ezinezkoa izango balitz, eskola fisikoen alternatiba izateko.

Amari proiektuaren bultzatzaileak oso-oso pozik daude orain arte eskuratutako erantzunarekin. “Ezustean” harrapatu ditu 23 lagunen izen-emateak. 30-70 urte bitarteko 23 herritarrek eman du izena, guztiak emakumeak eta irailaren 16an, eguaztena, abiatuko dute proiektua.

Eskaintza osatu

“Lehenengo kontzeptuak” landuko dituzte egun horretan; “jendearen interesen arabera moldatzen” joango dira eskaintza, Olatz Sebalen esanetan: “Hasieran yoga izango dena, hipopresiboekin, arnasketekin, meditazioarekin… osatuko dugu, eskaintza askotarikoa izateko. Jendea gogotsu dago hasteko eta horrela helarazi digute”.

Orain arte pilateseko eskolak eman dituzten lekuan izango dira eskolak, kiroldegiko ganbaran. Zentzu horretan, gustura daude, baita ere, Soraluzeko Udalak ekimen berriarendako lokala lagatzeko erakutsitako prestutasunarekin.

Interesa duenak oraindik ere badu izena emateko aukera: amarielkartea@gmail.com.


Leun Dura eta Marlon Random taldeen kontzertuak

Matadeixeren 26. urteurreneko ekintza.

Asier Bastarrikak zuzenduko du saioa.


Sanikolasetako omenduak proposatzeko epea irekita izango da urriaren 11 arte

Udalak galdetegi bat jarri du herritarren eskura, eta bertan egin daitezke proposamenak. Omenduak bi irizpide bete beharko ditu: batetik oriotarra izan beharko du edo herriarekin harremana izan, eta bestetik, gizarte, kultura edo kirol arloetan lan egin behar du.

Hilabete gutxi falta dira sanikolasetarako eta pasa den astean bildu zen festa-batzordea, festak antolatzen hasteko. Aurten, berrikuntza gisa, festaren hasieran omentzen den herritarra edo elkartea oriotarren proposamenen bidez aukeratzea adostu dute. Hori dela eta, proposamenak aurkezteko aukera izango dute herritarrek urriaren 11ra arte, Galdetegi honen bidez.

Omenduak bi irizpide bete beharko ditu: batetik oriotarra izan beharko du edo herriarekin harremana izan, eta bestetik, gizarte, kultura edo kirol arloetan lan egin behar du.

Festa-batzordeak proposamen guztiak aztertuko ditu, eta hurrengo bileran erabakiko du 2022ko abenduaren 5eko ekitaldian omendua nor izango den.


Urtetako jaiak

Eguerdian, Neska-Mutil ardoko kideek omenaldi bazkaria eskainiko diete auzoko edadetuei.


«Nire bizitzako aro berri bat hasteko gogoz noa Mexikora»

Miamiri agur esan dio 11 urte eta gero, eta irailean bizimodu berriari ekingo dio Mexikon. Enpresa ikasketak praktikan jarri nahi ditu, baina ez du zesta punta uzteko asmorik.Floridako (AEB) pilotalekuak izan dira aspaldiko urteotan zesta punta jokalari profesionalen ia helduleku bakarra, baina han ere egoera okertu egin da. Azken urtean, Zumaiara bueltatu dira Gotzon Enbil eta Iñaki Osa Goikoetxea; eta duela egun gutxi jokatu zuen Imanol Lopezek agurreko partida Miamin. Irailean Mexikora doala iragarri du. Bitartean, etxera bueltatu da, Zumaiara, aspaldiko oporraldi luzeenaz gozatzera.

Enbil eta Goikoetxea Zumaiara etorri dira bueltan, zuk Miami utzi duzu... Zer gertatu da azken urtean Floridako frontoietan?

Iaztik gauzak asko aldatu dira Ameriketan, eta okerrera gainera. Adibidez, Danian pilotalekua itxi egin dute hilabete batzuetarako, eta ondorioz, pilotari asko, tartean Enbil, bueltan etorri dira Euskal Herrira.

Baina pilotalekua betirako itxi dute, ala berriro zabaltzeko asmoa dute?

Badakizu kontu horiek nola izaten diren... Berriro zabaltzea nahiko nuke, denontzat izango litzateke ona; baina tartean interes asko daude, zesta punta arriskuan jartzen ari diren zenbait mugimendu ere bai.

Zer mugimendu?

Zesta puntak babes handia izan du orain arte lege aldetik. Kasinoentzat lizentzia lortzeko modu bat izan da zesta puntako frontoia martxan izatea. Baina lege hori aldatu nahi dute kasino jabeek beraiek, eta presio handia ari dira egiten Floridako parlamentuan. Kasinoek zama modura ikusten dute zesta punta, eta gainetik kendu nahi dute, nola edo hala. Parlamentuan egin den azken bozketan legea mantentzearen alde egin dute parlamentariek, baina abenduan berriro bozkatuko dute. Azkenean, lehenago edo beranduago, lortuko dute kentzea.

Eta orduan zer gertatuko da zesta puntarekin?

Han kasinoei esker mantendu da gaur arte, eta babes hori galtzen bada, ez du etorkizunik. Eta pena litzateke, oraindik ere leku oso egokia delako gazteentzat. Niretzat dagoeneko ez da erakargarria, baina ibilbide bat egin nahi duten gazteentzat bai. Zestan jokatuz soldata bat ateratzeko aukera daukazu, herrialde berri bat ezagutu, ingelesa ikasi, ikasketak egin...

Miamiko frontoian ere aldaketak izan dira. Iñaki Osa Goikoetxea Zumaiara bueltatu da, eta zeuk ere frontoia utzi duzu...

Baldintza ekonomikoak izugarri zorroztu dituzte. Soldatak berdindu dituzte, gehien kobratzen zutenei asko jaitsiz. Iñakik erabaki zuen baldintza haietan ez zegoela jarraitzeko prest eta Zumaiara bueltatu zen. Hori berak ere azaldu zuen bere garaian. Nik sentitu dut aro bat bukatu dela niretzat. Miamin 11 urte egin ditut, irabaz nitzakeen ia txapelketa guztia irabazi ditut, une ederrak bizi izan ditut, baina bide hura agortu dela sentitzen dut. Beste proiektu batzuk dauzkat orain buruan.

Mexikora zoazela iragarri duzu; zer asmo dituzu?

Nire bizitzako aro berri bat hasteko gogoz noa Mexikora. Miamira 20 urtekin iritsi nintzen, eta han egin naiz pertsona heldua. Bizitzaz asko ikasi dut, goi mailako ikasketak egiteko aukera izan dut enpresa kudeaketa zesta puntan jokatzearekin batera, eta AEBetako nazionalitatea ere lortu dut. Orain 31 urte dauzkat, eta beste pauso bat eman nahi dut nire bizitzan. Mexikora noa, alde batetik ikasitakoa aplikatzera. Ostalaritzak eta gastronomiak asko erakartzen naute, eta lagun batzuek mundu hori barrutik ezagutzeko aukera eman didate. Eta beste proiektu bat ere badaukat lagun batekin, eta hura martxan jarri nahi genuke.

Eta zesta punta?

Zesta punta ere bai, ez daukat lagatzeko asmorik. Mexiko DF-n frontoia irekitzeko asmoa dute, Gabonak aldera. Ikusiko dugu azkenean proiektua gauzatzen den, baina niri gustatuko litzaidake han jokatzea.

Mexikon lehen ere jokatu izan dituzu jaialdiak. Zer nolako esperientzia izan da?

Mexikon badaude beste pilotaleku batzuk. Acapulcon jokatu izan dut, eta oroitzapena oso ona da. Bi mila lagunen aurrean jokatu genuen, eta gogoan daukat amaieran txalo zaparrada luzea eskaini zigutela.

Nazioarte mailako zirkuitu moduko bat antolatzeko asmoa ere ba omen dago.

Nazioarteko Federazioa dabil proiektu horrekin. Tenisean egiten denaren antzeko zerbait litzateke, zesta puntaren neurrira ekarrita. Frontoian egunero kinielak eskaintzen badituzu, jarraitzaileak azkenean aspertu egiten dira; baina antolatzen baduzu mundu mailako zirkuitu bat, eta denen artean txapelketa bat, leku bakoitzean torneo bat jokatuz, beste erakargarritasun bat izan dezake.

Udan Euskal Herrian partidarik jokatzeko asmorik?

Ez, aurten erabateko oporrak hartu ditut. Irailean Mexikora joan arte oporrak, besterik ez.


Abenduaren 1ean izango da XXIV. San Andres txapelketa Azkoitian

Anaitasuna Kakute xake taldeak gaur, osteguna, aurkeztu du XXIV. San Andres txapelketa. Abenduaren 1ean, igandea, izango da txapelketa Azkoitiko Elkargunean, 10:00etan hasita. Izen-ematea martxan da dagoeneko, eta azaroaren 28ra bitartean eman ahalko da izena lehiaketan.

Asier Plazaola eta Angel Martin XXIV. San Andres txapelketaren aurkezpenean. (Anartz Izagirre)

Prestakuntza lanetan buru-belarri dabiltza Anaitasuna Kakute xake taldeako kideak, datorren hilaren batean izango baita XXIV. San Andres txapelketa Azkoitiko Elkargunean, 10:00etan hasita. Gaur, osteguna, agerraldia egin dute xake taldeko kideek beren egoitzan, eta bertan izan dira Jose Luis Fernandez Anaitasuna Kakute taldeko presidentea eta Asier Plazaola presidenteordea nahiz Angel Martin Azkoitiko Udaleko kirol batzordeburua.

Fernandezen esanetan askotariko erakundeen "esfortzuari" eta "kolaborazioari" esker izan da posible urte hauetan guztietan lehiaketa antolatzea, eta azaldu du xakelari guztiek izango dutela lekua txapelketan: "Euskal Herrian ez dago halako beste xake lehiaketarik. San Andres xake txapelketan xakelaria bera da protagonista, izan profesionala, federatua nahiz afizionatua". Izan ere, San Andres txapelketan profesionalez gain, urtero hainbat mailatako xakelariek parte hartzen dute, hala nola jubenilek, infantilek nahiz beteranoek. Anaitasuna Kakuteko presidenteak nabarmendu duenez, sari nagusiez gain beste hainbat sari ere zozkatuko dute txapelketan parte hartzen duten xakelarien artean

Plazaolak lehiaketaren babesleak izan ditu hizpide, eta haien babesari esker "zailtasunak zailtasun" xakea "hazten" ari dela nabarmendu du. Elkarguneko kideei ere eskerrak eman dizkie xake taldeko presidenteordeak, besteak beste, haiek eskainitako instalazioengatik. Halaber, Plazaolak gogoan izan ditu lehiaketaren epaileak, bazkideak eta Azkoitiko Udaleko Kultura eta Kirol Departamentuko kideak.

Izen-ematea, martxan

Lehiaketaren antolatzaileek aditzera eman dutenez, oraingoz 40 pertsonak eman dute izena txapelketan, baina egunak pasa ahala partaide gehiago animatzea espero dute. Txapelketan parte hartzeko interesa dutenek inprimaki bat bete beharko dute Anaitasuna Kakute xake taldearen webgunean. Azaroaren 28an, osteguna, izango da txapelketan izena emateko azken eguna.


Zamudio KE taldeak kirol-arropa bidali du Kenyara

Futbol taldea da Zamudio KE, baina urtero elkartasuna ere bultzatzen du. Izan ere, normalean kirol-arropa banatzen du gabezia ekonomikoak dituzten lekuetan. Aurten, Nairobira, Kenyako hiriburura, bideratu dituzte 30 txandal inguru.

“Unai Santamaria gure jokalari ohia Kenyara joan zen oporretan maiatzean, eta erabaki genuen arropa hara bidaltzea. Guztira 25-30 kit bidali ditugu umeak babesteko Afrikako zentrora (ACCCP): txandalak, kamisetak... Santamariarekin batera Ariz Basauriko taldeko kide bat joan zen oporretan eta haiek gauza bera egin zuten. Beraz, Nairobiko neska-mutilek Zamudioko taldeko arropaz gainera, Ariz taldekoa ere jaso dute. Basaurikoek jokatzeko kamisetak bidali zituzten. Elkarlana kasualitatez sortu da”, azaldu digu Fidel del Prado Zamudio KE taldeko presidenteak.

Ez da lehenengo aldia izan talde zamudioztarrak halako ekintza bat egin duena. “Urtero aldatzen dugu jokalarien arropa eta hori behar dutenei ematen diegu. Txus Martin gure kolaboratzailea gobernuz kanpoko erakunde bateko kidea da eta bere bitartez hainbat lekutara bidali dugu arropa azken 15 urteotan: Indiara, Saharara... Iaz, esate baterako, Aita Mari aterpetuen itsasontzira bidali genuen”, azaldu digu del Pradok.


Bideoa: XXV. Ibon Imazen Oroimenezko Surf Txapeketa

Ibon Imazen Oroimenezko XXV. Txapelketa jokatu da asteburu honetan, eta, guztira, 154 lagunek hartu dute parte maila ezberdinetan banatuta; bereziki gaztetxoen eta emakumeen gorakada nabarmendu dute antolatzaileek.

Aurten, COVID neurriak errespetatu ahal izateko txapelketa xumeagoa izan den arren, surf giro aparta bizi izan dute. Horren erakusgarri da Ritxi Goyak eginiko ikus-entzunezko hau.


Arabako metalgintzan hiru greba egun antolatu dituzte

Maiatzaren 18an, 24an eta 26an ekoizpena eteteko deia egin dute ELA, LAB, CCOO, USO, CGT eta ESK sindikatuek.

Azken hiru hilabeteetan lau aldiz elkartu dira patronala eta sindikatuak Arabako metalgintzako lan hitzarmena negoziatzeko. Hilaren 12an dute hurrengo hitzordua, baina sindikatuek ez dute erantzunik espero, SEA patronalak ez baitu negoziatzeko borondaterik erakutsi orain arte haien ustez. Hori dela eta, grebara deitu dute maiatzerako, patronalari «mugi dadila» eskatzeko. Hiru egunez ekoizpena eteteko deia egin dute ELA, LAB, CCOO, USO, CGT eta ESK sindikatuek: maiatzaren 18an, 24an eta 26an egingo dituzte lanuzteak.

Sindikatuek salatu dute sektoreko lan hitzarmena berritzeko ahaleginak lau urte daramatzala inolako aurrerapausorik eman gabe. Gainera, negoziazioak eten egin ziren COVID-19aren izurriaren ondorioz, eta uste dute patronalak ez duela hitz egiten jarraitzeko borondaterik agertu orduz geroztik. «Ozen eta argi diogu: denbora honetan guztian, SEAk bere horretan jarraitu du», salatu dute sindikatuek Gasteizen egin duten agerraldi bateratuan. Eta zalantza egiten dute lan gatazkaren irtenbiderik nahi ote duen ere: «Beti aurkitu ditu aitzakiak aurrera ez egiteko».

Arabako metalgintzako aurreko hitzarmena 2017an iraungi zen, baina itun horretan jasotako lan baldintzak indarrean daude oraindik, aurrerako eragina zuelako. Hitzarmen berria negoziatzeko plataforma bateratu bat eratzea adostu zuten ELAk, CCOOk eta LABek iazko abenduan, eta, ondoren, USO, ESK eta CGT batu zitzaizkien. Itun «duin» bat izateko negoziazioak egitea eta ekintza sindikalak bultzatzea da plataformaren helburua; izan ere, iritzi diote sektorean «arazoak eta prekaritatea» pilatzen ari direla. 15.500 langileri eragiten die hitzarmenak guztira.

Patronalaren jarrera eta sindikatuena «oso urrun» daude gaur-gaurkoz, edonola ere. Sindikatuen hitzetan, SEAk «geldi» jarraitzen du, eta ez du proposamenik mahairatu gatazka konpontzeko. «Ez du soldata igoeraz hitz egiten, ez lanaldia jaisteaz, ezta subrogazioaz ere. Ez die gure eskaera bakar bati ere erantzuten». Hori dela eta, «benetako negoziazioa» has dezala eskatu zioten azkeneko bileran, orain bi aste.

Lanuzteak ostiralean Grebaren eta negoziazio mahaiaren hitzorduaren aurretik, halere, lanuzteak egingo dituzte ostiralean: bi ordukoak izango dira, eta lan txanda guztietan egingo dituzte. Aurreko astean iragarri zuten protesta LAB, CCOO, USO, ESK eta CGT sindikatuek, eta gaur baieztatu dute bere horretan eusten diotela deialdiari.

Izan ere, sindikatu guztiek ez dute babestu mobilizazioa, grebarekin egin moduan. ELAk ez du bat egin deialdiarekin, eta berak du ordezkari gehien sektorean (%40 ia). UGTk ere ez du babestu.


«Koordinatzea ez da lan handia, baina batentzat bakarrik gehiegizkoa da»

Argazkiak ateratzea, irakurtzea eta futbola ditu afizio Patxi Renobalesek, Intxurreko futbol arloko koordinatzaileak. Intxurre futbol klubari lan eta ordu asko eman dizkio eta ardura hori elkarbanatu nahi du. Talde bat osatzeko esperantza du futbolzaleak.

Intxurreko futbol arloari erabat loturik egon da Patxi Renobales (Ugarte, 1959). Futbol jokalaria izan zen, eta gero, azken hogei urte baino gehiagoz koordinatzaile moduan aritu da. Ardura hori ez du berak bakarrik eramaten jarraitu nahi eta talde bat osatzeko deialdia luzatu du.

Alegiari erabat lotuta zaude, baina ez zinen bertan jaio.

Ugarten jaio nintzen eta Alegiara hamalau urterekin joan ginen familia osoa. Halere, Ugarteko lotura ez dut behin ere galdu eta ez dut galduko. Txindoki azpiko zonalde hori dena berezia da niretzat.

Lanetik erretiroa hartu berri duzu. Beldurrik bai bizimodu berriari?

Batere ez. Tailerrekoek-eta esaten didate aspertu egingo naizela, eta nik erantzuten diet aspertzen banaiz joango naizela bisita egitera. Lehen ere denbora oso erraz pasatzen nuen nik. Orain goizetan bueltatxo ederra egin menditik-edo eta arratsaldetan gurasoak zaintzen egoten naiz. Paseatu egiten dut eta irakurri; irakurtzea asko gustatzen zait. Gauza bat daukat faltan, poteorik ezin dudala egin iluntze askotan, orain COVID-19aren kontuarekin tabernak itxita daudelako. Niretzat bizipoza izaten zen lagunekin elkartu, bi-hiru ardo hartu, eguneko gauzak elkarri kontatu, pixka bat eztabaidatu eta hurrengora arte agurtzea.

Argazki kamera zurekin eramaten duzu edonora. Noiztik dator afizio hori?

Soldaduskatik. Bertara argazki kamera txiki bat eraman nuen eta gerora beti izan dut kamera bat gainean. Milaka argazki dauzkat, txarrak pila bat, onak baino gehiago ziurrenik, baina behintzat bere historia dutenak. Lehen karpetatan sartzen nituen, eta baditut karpeta pila bat. Baina gaur egun argazkiak digitalak direnez, ordenagailuan daude sartuta. Hori bai, argazkiak automatikoan ateratzen ditut, eta kito. Futbolaren ingurukoak pila bat ditut. Urtero aprobetxatzen ditut irudiak egutegi bat ateratzeko, jendeak asko eskertzen du, eta hortik ere sosa batzuk ateratzen dira taldearentzat.

Irakurtzea duzu beste afizioetako bat.

Aspaldidanik dut, baina orain arte pixka bat utzita nuen. Txalapartako harpideduna izan nintzen, gero utzi nuen hori, eta ez dut hainbeste denbora izan. Orain asko irakurtzen dut, edozein banku bazterrean jarri eta gustura irakurtzen dut. Gozatu egiten dut.

Eta futbolak zer pisu du zure bizitzan?

Erabatekoa. Ni Alegian futbolean 16-17 urterekin hasi nintzen. Areto futbolean ibiltzen ginen. Txirrindularitzan ere zertxobait aritu nintzen. Futbolean Amarotzen ibiltzen nintzen, Intxurre taldearekin atzelari moduan, eta aurkariek diotenez gogorra nintzen, ostiko handiak ematen omen nituen, niri horrela ez bazait iruditzen ere.

Intxurre futbol taldea noiz hasi zen?

Intxurrek jokatu zituen lehenengo partidak 1991n izan ziren, hondartzan. Valentin Arrayetek osatu zuen infantil mailako taldea. Gero kadete mailakoekin hasi ginen, eta horiek Usabalen jokatzen zuten, orain Laskorain Ikastola dagoen lekuan. Andoaingo Etxebarrietan ere jokatu genuen, Alegian futbol zelaia egin bitartean.

Baina zuk aurretik jokatu zenuen, eta orduan Intxurre zen ere.

Bai, noski, eta nik jokatu baino lehen ere bazegoen. Hor badaude kamiseta berezi batzuk, gorputza alderik alde zeharkatzen duen Intxurre izenarekin. Intxurre berez Alegiako kultur elkarte bat da, justu datorren urtean 50. urteurrena beteko duena. Bere garaian mendiko atala zuen bakarrik. Gero Valentini bururatu zitzaion futboleko atala ere sortu behar zela.

Zuk hogei urtetik gora daramatzazu Intxurreko futboleko atalean. Nola sartu zinen?

Ni beti izan naiz oso saltseroa. Txirrindularitzan ere talde batekin ibili nintzen, pixka bat erakusten-eta. Horrez gain, lasterketak antolatzen ere aritu nintzen Langaurre Txirrindulari Elkarte bezala. Futbolaren inguruan beti ibiltzen nintzen argazki kamerarekin, eta Valentinek behin esan zidan uztera zihoala eta nik sartu beharko nuela. Eta nik ezezkoa esaten oso gutxitan dakit, gehienetan baiezkoa esaten dut; sartu nintzen eta ordudanik hor nabil. Elorri futbol zelaia 1995ean egin zen, eta garai horretan sartu nintzen.

Manifestazioak eta guzti egin zenituzten futbol zelaia izateko...

Manifestazioak baino gehiago, kartelada batzuk egiten genituen, udala presionatzeko. Beharra ikusten genuen, ezin genuelako segi Usabalera joaten, ez zen gure zelaia.

Garbi zegoen non izango zen kokapena?

Frontoia oraindik egiteko zegoen. Alegian ez dago leku asko ere. Han fabrika zahar bat bazen, gero baratze batzuk zeuden, eta bai, leku egokiena huraxe zen. Leku nahiko justua geratu zitzaigun. Alegiako futbol zelaiak 90x48 metro ditu, eta oso justua da. Hala ere nik beti esan dut Alegia bezalako herri batentzako nahikoa futbol zelaia dela. Ez dugu anbizio handirik sekulako mailan ibiltzeko. Beheko mailentzako nahikoa zelaia dela ikusten dut.

Futbol taldearen ardura hartu zenuenean, zerekin egin zenuen topo?

Dena berria zen niretzako. Gainera kasik bakarrik egin izan dut lana. Santos Irazustabarrenak eramaten zuen kirol arloa, eta gainontzekoa nik eramaten nuen: tramitazio guztia, federaziorekin, epaileekin, publizitatea bilatu, bazkideak, arropak... eromena. Aurreneko urteetan federaziorekin hitz egiten-eta ikasten zoaz, eta horrela hartzen duzu martxa.

Patxi Renobales eta Santos Irazustabarrena, Realaren Zubietako instalazioetan, 2018an. ATARIA

Zer bilakaera izan du klubak?

Hondartzakoan infantilekin hasi ginen, eta gero atera genituen bi talde kadetetan, eta gero jubenilekin. Eta gero, urtero, erregional mailakoak, jubenilak eta kadeteak. Bosgarren denboraldian nesken areto futboleko taldea sortu genuen. Eta gero neskekin urtero egin dugu lana, azken urteetan zelai handian.

Zein da Intxurreren filosofia?

Herriko jokalariei beti lekua egingo dien taldea da. Herrikoekin ezin bazen osatu, kanpotik etortzen ziren. Gaur egun gertatzen dena da Intxurreko jokalari asko Abaltzisketa, Orendain, Baliarrain, Altzo eta ingurukoa dela. Garai batean jende asko etortzen zen Anoetatik. Tolosatik eta Ibarratik ere tarteka etortzen ziren. Gure aukera beti izan da futbolean gozatzea, emaitzari eta sailkapenari begiratu gabe, presiorik gabe. Urte batean mailaz igoz gero bagenekien hurrengo urtean jaitsi egingo ginela, ez zegoelako jarraipenik. Ez ginen ibiltzen beste taldeetako jokalarien bila. Ez genuen ezer eskaintzeko ere, harri txintxarrezko zelaia genuen-eta orain bi urte arte.

Hain justu, orain Elorri futbol zelaia belar artifizialekoa da. Hori ere zuek eskatuta etorri da.

Bai, sekulako lana ematen zuelako harri txintxarrezkoak. Partida baino bi ordu lehenago egon behar izaten genuen futbol zelaia prestatzeko. Karroa hartu eta karearekin dena markatu, putzuak lehortzen saiatu, euria egiten zuenean marrak kendu egiten ziren... Baina belar artifizialezkoa jartzeak diru pila bat eskatzen zuen, eta ez genuen inongo laguntzarik.

Ekonomikoki nola antolatu zarete?

Udalak eta Realak ematen duenarekin, inguruko enpresa eta denda pila baten laguntzarekin, eta bazkideek ematen dutenarekin. 300dik gora bazkide ditugu hamar euroko kuota sinbolikoa jartzen dute, eta azkenean dirua ere bada. Enpresen eta denden laguntza jasotzeak lana ematen du. Ondo hartzen naute, eta gainera asko ziren bere garaian Valentinek egindako kontaktuak. Eskertzekoa da jasotako laguntza hori dena. Zozketak ere egiten dira, eta garagardo azokak ere antolatu izan ditugu.

Zure lanagatik dirua jasotzen duzunaren ustea izango da...

Bai zera ordaindua, borondatea latza! Jendeak pentsatuko du, baina gasolinarentzako ere ez dut ateratzen. Begiraleei zerbait ordaintzen zaie, guztiz sinbolikoa. Eta jokalarien jantziei dagokionez, berriak erosi gabe ahal den gehiena eustea da helburua.

Deialdi bat egin duzu, esanez taldearen arduran aldaketa egin behar dela, eta uzteko asmoa duzula. Aurretik ere uzteko asmoa azaldu zenuen?

Orain dela hamar urte-edo bakarrik sentitzen nintzen, lan guztiak egiten. Santos Irazustabarrenak kiroleko arloa eramaten zuen, baina beste guztia egiten bakarrik sentitzen nintzen. Jarraitzeko esan zidaten, eta hor segitu dut. Baina ez da bakarrik dagoen lanarengatik, konturatzen naiz adinarekin ere gauza batzuk ahaztu egiten zaizkidala. Baina federazioan ditudan harremanekin-eta, zerbaitetan atzeratuz gero, aukera izan dut tramiteak geroago egiteko ere. Horregatik, ezin dut bakarrik segitu. Taldea ez bada osatzen nik garbi dut utzi egingo dudala. Sekulako pena izango litzateke hainbeste urte eta gero ez osatzea taldetxo bat, harrigarria ere bai, baina osatuko dela esperantza badut.

Deialdia egiterakoan guztiz utziko zenuela esan zenuen?

Nik planteatu nuen apartatu egingo nintzela. Baina ikusten dut denbora badudala, eta beraz, apartatu baino gehiago esaten dut jarraituko dudala beste bi urtez edo, nire esperientzia azalduz, baina garbi utziz jende berria sartu behar dela. Lagun pare bat animatu dira, eta beste bi edo hirurekin seiko talde bat egitea izango litzateke egokiena, lana banatzeko. Ez da lan handia, baina batentzat bakarrik gehiegizkoa da. Orain bilera bat egitekoak ginen, baina bizi dugun egoera dela-eta, zain gaude elkartzeko.

Eta nondik jo duzue, jokalarien gurasoengana?

Bai, begirale eta ordezkarien aldetik ez dugu arazorik, aurreko urteko berberek jarraituko dute, eta herrikoak dira denak. Beraz, gurasoei egin diegu deialdia batez ere, baina ez Alegiakoei bakarrik, Altzokoei, Amezketakoei... Ea herri bakoitzetik norbait sartzen zaigun, herriko bertakoekin kontaktua izateko.

Intxurrek zer eman dizu zuri?

Ni gazteekin lagun bat bezala sentitzen naiz, ez naiz zahar bat bezala sentitzen. Gaur egun Alegian gazte guztiek egingo didate kasu, eta hori ikaragarri baloratzen dut.

Eta Alegiari zer ematen dio Intxurrek?

Nik uste dut asko ematen diola. Gaur egun Intxurre aipatzen den leku askotan Alegiarekin lotzen da.


Parekidetasunaren alde egiten dutenen bozgorailua

'Zirrikitotik' izeneko aldizkaria sortu dute Azpeitian. Helburua da parekidetasunaren alde egiten dutenei ahotsa ematea eta Emakumeen Txokoan egiten diren egitasmoen berri ematea. Hilean behin plazaratuko dute aldizkaria, euskarri fisikoan nahiz digitalean. Feminismoari lotutako gaiak landuko dituzte hiru atal izango dituen fanzinean.

Arrakala berri bat ireki dute Azpeitiko mugimendu feministan. Ekarpena egitera datorren arrakala; bozgorailua izan nahi duen zirrikitua. Azpeitiko Emakumeen Mahaiak Zirrikitotik izeneko fanzinea sortu du, "herriko emakumeen eta parekidetasunaren alde egiten dutenen bozgorailua". Xumea da Zirrikitotik, baina maitasun handiz egindakoa, eta ez zaio mamirik falta. Emakumeen Txokoan azaldu dituzte proiektuaren inguruko xehetasunak, mimoz zaintzen duten tronu morean.

Proiektuaren sustatzaileek azaldu dutenez, Zirrikitotik aldizkaria behar bati erantzuteko jaio da, baina ez horretarako bakarrik: "Emakumeen Txokoan egiten diren ekimen ororen berri emateko beharra ikusi genuen, eta behar horri erantzuten dio aldizkariak. Emakumeen Mahaiak sustatuta nahiz herriko eragileek antolatuta Emakumeen Txokoan egiten diren ekimenak iragartzea eta herritarrei erakustea da asmoa. Dena den, ez dugu Emakumeen Txokoko gertakarien kronika eta iragarpen hutsa egingo duen aldizkaria bakarrik izaterik nahi. Herriko beste ekimen feministei edo emakumeen eskubideei lotutako egitasmoei espazioa eman eta euskarri berean elkartu nahi ditugu". Zirrikitotik fanzinearen sortzaileen nahia da herritarrak eta eragileak gogoeta eta irakurketa feministak egitera bultzatzea: "Pentsatzen dugu bakoitzak bere esparrutik egin dezakeela ekarpena parekidetasunera".

Halaber, hitzak eta ilustrazioak lotuko dituen proiektua da jaio berri den fanzinea. "Herriko arte adierazpenei tokia egiten saiatuko gara, aldizkari bakoitzean horretarako lekua eskainiz", adierazi dute sustatzaileek. (Maialen Etxaniz)

Nolakoa da Zirrikitotik?

"Zirrikituetatik irrintzi egiteko eta begirada anitzak ezagutzeko" sortu dute aldizkaria, eta hiru atal ditu: azala, Begiradak eta Hileko Irrintzia. Aldizkariaren azala berezi egiten saiatuko dira, eta bertan emango diote leku arte adierazpenei. Beraz, herriko artistek egindako marrazkiak nahiz ilustrazioak jantziko dute Zirrikitutik aldizkariaren azala.

Begiradak izeneko atala "mamia" izango da. Hau da, bertan jasoko dute informazio orokorra, hala nola irakurketak, elkarrizketak, erreportajeak, iritziak... Modu horretan, Begiradak atalean feminismoari lotutako denetariko gaiei, gertaerei edo ekintzei begira jarriko dira.

Hileko Irrintzia atala, berriz, agenda izango da. Azaldu dutenez, helburua da "Azpeitiko agenda parekide osatua" lortzea, euskarri jakin batean. Horregatik, herriko eragileek antolatutako ekintzak ere kontuan izango dituzte Hileko Irrintzia osatzerako garaian.

Maiztasunari dagokionez, hilabetekaria izango da Zirrikitotik. Hau da, hilean behin kaleratuko dute fanzinea, hil bukaeran. Modu horretan, etortzeko dagoen hilabeteko agendako ekintzen berri emango dute aldizkari bakoitzean.

Euskarri digitalean nahiz fisikoan plazaratuko dute fanzine feminista, arrazoi ezberdinak tarteko: "Zirrikitotik fanzinea digitalki zabalkundea izango duen aldizkaria izatea nahi dugu. Era berean, inprimatzeko aukera izango da, edozein arrazoi dela eta bitarteko digital batera sarbidea ez duten pertsonek ere eskuragarri izan dezaten". Modu horretan, herriko hainbat leku publikoetara zabalduko dute, herritarrek nahieran irakur dezaten. Aldizkari fisikoa herriko hainbat txokotan jarriko dute irakurgai. Nahiz eta oraindik ez dituzten tokiak zehaztu, aurreratu dute "leku publikoetan eta emakumeak ibiltzen diren tokietan" izango direla eskuragarri aldizkariaren paperezko aleak.

Ekarpenak jasotzeko prest

Proiektuaren sortzaileek herritarren ekarpenak jaso nahi dituzte, eta horretarako bideak irekiko dituzte. Proposamen edo ideiaren bat duten herritarrek, beren ideien berri emateko bi bide izango dituzte: etxokoinfo@gmail.com helbidera idatz ditzakete beren ekarpenak edo Emakumeen Txokora bertaratu daiteke.

Zirrikitotik ahalik eta gehien zabaltzea nahi dutenez, aldizkari digitala atera bezain pronto beren posta elektronikoan jaso nahi duten herritarrei horretarako aukera emango diote. Beraz, fanzinea hilero jaso nahi dutenek Emakumeen Txokoan jakinarazi behar dute beren helbide elektronikoa.

Dagoeneko irakurgai dago aldizkariaren lehen zenbakia. Aurreneko zenbakian, Salda Badago topaketen, Irauli Zaintza plataformaren eta Egin Dezagun Topa jardunaldien inguruan idatzi dute, besteak beste.


Urkullu lehendakaria: ''Atzo Feijook idatzi egin zidan gure artean solaskidetza bat izan dezagun''

Gobernu Kontseiluaren osteko prentsaurrekoan adierazi duenez, prest dago Alberto Nuñez Feijoorekin hitz egiteko. Dena dela, zehaztu du ez dela batzarra izango eta telefonoz hitz egingo dutela.


19 urteko gazte bat atxilotu dute Tafallan emakume bati egindako sexu erasoa egotzita

Biktima kirola egiten zebilen emakume bat da. Atxilotua epailearen esku geratuko da asteazken edo ostegunean.

19 urteko gazte bat atxilotu dute Tafallan emakume bati egindako sexu erasoa egotzita.

EFE agentziaren arabera, biktima emakume bat da, eta, erasoaren unean, kirola egiten zebilen aire zabalean.

Atxilotua epailearen esku geratuko da asteazken eta ostegun bitartean.


Inongo lekuak

Sarriri lapurtutakoak gaur, bere itzuleraren omenez:

Geratu egiten gara ala joan.

Hala ere, geratzen garenean ez gara

apur bat joaten?

Eta joaten garenean ez gara

geratu egiten?

Hemen, geratu eta joan egiten gara?

Ala honuntz gatoz oraindik?

Eta hara ailegatzean, hona itzultzeko

ala harantzago abiatzeko da?

Handik etortzean, han geratu ginen?

Hemen geratzean

hemen geratzen gara? Hemendik joaterakoan

hara itzuliko gara?

Joatea itzultzea da beti? Egundo egon

gabeko lekura itzuliko gara?

Eta itzultzea harantzago joatea

besterik ez bada?

Geratzen denak betirako geratzen dela

pentsa dezake?

Ezinbestekoa da abiatzea eta

ailegatu ezinean geratzea?

Abiatzen dena ez da egundo inon

geratuko?

Ala itzuliko da? Baina, itzultzen dena

abiatu zen lekura itzultzen da ala?

Sarrik behinola galdetutakoek izango dute gaur, agian, erantzuna.


Zer da ama izatea?

2020ko apirilean kaleratu du Txalapartak Maialen Berasategik itzulitako eta Adrienne Rich poeta eta pentsalari feministak ia 50 urte lehenago idatzitako “amatasuna”-ri buruzko lan mardula. Egungo pandemiaren berrogeialdi betean, alegia. Hain justu, erdi mailako klaseko bikote heterosexual egonkor batzuek erabaki zutenean umeak egiteko unea izan zitekeela.

Lau urtez ikertzen eta idazten jardun zuen Richek, ikuspegi feministatik amatasunaren gaia deseraikitzen eta hamar kapitulutan heldu dio horri: bere bizipen pertsonaletik abiatzen da hiru semeren ama izateak sorrarazi dizkion gatazka, kontraesan eta minak adieraziz. Horren ostean amatasunaren eta heterosexualitatearen instituzioen arabera amaren betebeharra zein den esplizitatzen du. Segidan, aurrehistorian Ama Jainkosari egiten zitzaion gurtzaren eta patriarkatuak emakumeak eta amak kontrolatzeko sortutako arau eta zigorren berri ematen du medikuntza, literatura edo erlijio-testuetako pasarteak ekarriz. Gainera, erditzeaz eta abortuari buruz dihardu, ama-semea eta ama-alaba harremanetan sakonduz. Amen biolentziarekin amaiera ematen dio liburuari.

Simone de Beauvoirren emakume izaerari buruzko saiakeratik 50 urtera begiratu dio ama izaerari egile honek, hain justu AEBetan diferentziaren feminismoa indartzen ari zen garaian. Herstory baten beharraz ari da, eta ahizpatasunaz, denak baikara alaba-ama; baina baita ama potentzial bezala hartuak garenok burua eta gorputza deskolonizatzeko eta kontzientzia hartzeari buruzko premiaz ere.

Bere ustez, emakume guztiak gabiltza “maitalanetan”, hortaz, ama rola jokatzen dugu. Ama direnen eta ez direnen arteko polaritatea faltsua dela dio, eta menpeko eta sufritzen nahi gaituen amatasunaren instituzioa suntsitzeko eta biziaren sorkuntza eta euskarria bestela eraikitzeko beharra aldarrikatzen du.

Iaz argitaratu zen Salud feminista lan kolektiboan gai honi beste begirada bat eman zioten, queer, trans eta crip ikuspegietatik osasun sexual eta erreproduktiboari eta gorputzaren subiranotasuna edo justizia erreproduktiboa kontzeptuak proposatuz. Baina bi lanak horrela laburtu daitezke: “Feminista izatea gorputzarekin etengabeko elkarrizketa izatea da” (Marta Dillon).


Hitzaldia: 'Mendi lasterketak eta emakumeak'

Oihana Azkorbebeitia eta Leire Baraibar izango dira hizlariak. Informazio gehiago, hemen.


Ostiral gauetik igande gauera arte A-15 errepidea erabat itxiko dute

Ostiraleko 22:00etatik igandeko 22:00etara, 48 orduz, A-15 errepidea berriz itxiko dute Gipuzkoako zatian, bi noranzkoetan. Gipuzkoako Foru Aldundiak jakinarazi duenez, Belabietako obrak amaitutzat emateko eta trafikoari berriz irekitzeko lan batzuk egin behar dituzte.

Andoainerako noranzkoan, Berastegiko lotunean moztuko dute autobidea eta Iruñerako noranzkoan Andoainen, Sorabillako lotunean. Gipuzkoako Foru Aldundiaren arabera, «autobidea guztiz ireki ahal izateko euste hesi bat jarri behar dugu eta tunel berrituaren elementu guztiak kontrolatzeko sistema berrikusi. Gainera, Belabietako obrek iraun duten hamaika hilabeteetan zirkulazioa bideratu den hoditik bypasseko elementu guztiak kendu behar dira».


Urdiaingo momoxorroak berriro kalean

Astearte ihotean momoxarro handien txanda izan zen. Kalera mozorro gabe atera zirenek korrikaldi ederrak egin behar izan zituzten momoxarroen aurrean.


Bertso kuadrilla arteko saioa Aramaion egingo dute bihar

Plazako elkartean izango da, 20:00etan: Aramaioko bi talde lehiatuko dira, Izena Pentsau Bida eta Tratamendurik Gabeak.


Abesbatzek entseguetara itzuli ahal izatea eskatu dio Eusko Jaurlaritzari

Euren jarduera segurua dela aldarrikatzen dute, eta beldur dira geldialdi honek izan ditzakeen ondorioengatik. Abesteak duen onurak azpimarratu dituzte koralistek.


"Akilar" lursaila erosi du Udalak

Beste lursail bat erosi du Soraluzeko Udalak mendigainean, "Akilar" izenekoa, Muskiritzuko mendilerroan. Honenbestez, dagoeneko 12,5 hektarearen jabe egin da 2015etik gaur egunera arte.

Soraluzeko Udaleko Ingurumenaren eta Landa Garapenaren Batzordeak sustatuta, beste lursail bat erosi du Udalak mendigainean. Azken urteetan Karakate-Hirukurutzeta mendilerroan erosten duen zazpigarren lursaila da eta, honenbestez, 126.700 metro karraturen jabe egin da.

Joan den urtarrilaren 31ean egindako bileran mendigaineko “Akilar” izeneko lursaila erostea erabaki zuen Udaleko Tokiko Gobernu Batzarrak. Lursaila Karakate-Hirukurutzeta mendi-lerroan aurkitzen da, 26.147,07 m2-ko azalera dauka eta 9.412,95 euroan erosi du Udalak.

Udal Gobernuaren asmoa apurka-apurka Karakate-Hirukurutzeta mendi-lerroan dauden lurrak erosten joatea da. DEBEGESA (Debabarreneko Garapen Ekonomikorako agentzia), Debemen (Debabarreneko Landa Garapen Elkartea) eta Elgoibar, Soraluze eta Bergarako Udalek mendigaineko Dolmenen Ibilbidea balioan jartzeko egiten diharduten apustu garrantzitsua kontuan izanik, Soraluzeko Udalak lehentasunezkoa ikusi du lur-sail hauen erosketa burutzea proiektua aurrera eraman ahal izateko.

Esan bezala, Karakete-Hirukurutzeta mendi-lerroa balioan jartzea da bertan lur-sailak erostearen arrazoia. Herritarrentzako paraje kuttuna izateaz gainera, inguruak balio handia dauka, hala ingurumenari dagokionean, nola turismoari, paisaiari, abeltzaintzari zein ondare historikoari dagokionean ere, eta hori babestu eta garatu nahi ditu Udalak.

Mendigaineko lur sailen kudeaketa egokia gauzatu ahal izateko Udalak Basoinsa S.L enpresa kontratatu zuen iaz, Muskiritzuko mendi lerroko kudeaketa plana idazteko. Plan honen helburua, udalerriko zati diren Muskiritzuko mendilerroan kokatzen diren lursailetan natura-ingurunea hobetzeko eta biodibertsitatea kontserbatzeko egin beharreko lanak zehaztea da.

2015. urteaz geroztik Udalak erosten duen zazpigarren lursaila da hau, guztira 126.700 metro karratu eskuratu dituelarik, 45.621,06 eurotako inbertsioa eginez.

Hauek dira azken urte hauetan zehar udalak eskuratu dituen lursailak:

Gizaburuaga izeneko 3 lursaila (33.464m2), 12.047,02 euroan.

Idoia-Azkabeitiaburua (26.289m2), 9.464,04 euroan.

Mando-Iturri (20.430m2), 7.354 euroan.

Askabeitia (20.400m2), 7.344 euroan.

Akilar (26.147.07m2), 9.412 euroan.

Iker Aldazabal alkateak jakinarazi duenez ”Lur sail berri hau eskuratzeak beste urrats garrantzitsu bat suposatzen du, Muskiritzuko mendilerroko natura-eremua eta biodibertsitatea hobetzeko kudeaketa-plana bere osotasunean garatzeko”.


Urte osoa egun bati begira

Data ezartzea izan zen errazena, nahiz eta hori ere ez zen lan samurra izan hainbeste lasterketa pilatzen den sasoi honetan. Buruko min handiagoa eman zigun ibilbide aldaketaren erabakiak. Korrikalari gehienek bidegorri zatia kentzea eskatzen ziguten urtero, eta horrek bultzatu gintuen mendi kutsu handiagoa izango zuen ibilbide baten bila hastera. Zer nolako zenbaki festa! 21 kilometrotan 2.000 metrotik gorako desnibela zuen ibilbide bat ere egin genuen behin, Ipizte sartu nahian, besteak beste. Hainbat buelta eman eta gero, aurtengoan geratu zaigu behin betiko ibilbidea. Oso emaitza ona izan da aurten; izan ere, astean zehar egin dugun galdetegian korrikalarien %90ek notarik altuena eman diote ibilbide berriari.

Zenbakiekin jarrai nezake, esanez 100 laguntzailek baino gehiagok lagundu dutela Sorginen Lasterketan, beti ere gogoratuz zenbaki horien atzean herritarren izenak daudela. Argi ikusi dugu beste behin ere, lasterketa hau herriak egiten duela posible. Oso esker oneko gaude lagundu diguzuen guztiekin. Eskerrik asko, Iñigo, Kimetz, Ane, Egoitz, Iratxe, Adrian, Maialen, David, Oihana, Aitor, Libe, Peru, Idoia, Asier, Aiora, Unai, Oier, Goiatz, Igor, Goizane, Peio, Arrate, Unax, Itsaso, Alex, Eva, Jon, Nahikari, Jorge, Nerea, Jokin, Irati, Aiert, Goretti, Alex, Bego, Aritz, Ruben, Marta, Jon Ander, Juanjo eta abar luze bat. ANBOTO astekariaren erdia beharko nuke den denak aipatzeko. Denok zaituztegu buruan, hasi eskoba lanak egin zutenetatik, Anbotoko segurtasun arduradunei, argazkilariei, bidegurutzeetakoei, anoa guneetakoei, trafikoa kudeatu zutenei, denei. Azkenik, ezin ahaztu herriko jatetxe eta enpresek urtero ematen diguten babesa. Mila esker!


Partekatuz

Partekatzearen alde on eta ez hain onen bila aritu gara Baipasan.

Paperaren gainean ezin da ukatu autoa, pixua, lantokia edota apunteak partekatzeak zenbat alde on dituen. Baina txanponari buelta eman ezkero zerekin egingo genuke topo?

B aldea ez al da batzutan A alde bihurtzen?

Galdera horixe egingo diegu IÑAKI GONZALEZi, ANDONI EGIAri, MARITNA GUISADOri eta ANDREA TELLERIAri. Donostiatik Berara autoa partekatuz dabil Gonzalez azken 17 urteotan. Hernaniko ITUROLA elkarlan sorguneko arduraduna ba Egia. Ekuadorren co-living batean bizi izandakoak kontatu dizkigu Guisadok eta Tellleriak azaldu ditu medikuntzako ikasleek ze tradizio duten apunteak partekatzeko.


Aldundiko garbitzaileek lau eguneko greba hasi dute

Gipuzkoako Foru Aldundiko garbikuntzako langileak greban hasi dira gaur. Goizean piketeak egin dituzte hirian zehar eta 10:00etan elkarretaratzea egin dute Gipuzkoa Plazan, foru aldundiaren egoitzaren parean. Foru Aldundiak azpikontratatutako EULEN enpresako garbitzaileek hitzarmen bat eskatu dute, soldata igoera KPIarekin (Kontsumo Prezioen Indizearekin) lotzeko.

2021eko maiatzetik, langileak sektoreko hitzarmen kolektiboa negoziatzen ari dira EULEN enpresarekin. Hainbat bilera egin ondoren, negoziazioa “erabat blokeatuta” dagoela diote langileek: “enpresak argi utzi du negoziazio mahaian ez duela inolako borondaterik langileei erosteko ahalmena bermatzeko” . “EULENek egindako planteamenduak ez dute inongo loturarik KPIarekin eta ELA, LAB eta ESK sindikatuetatik onartezina iruditzen zaigu”. Halako planteamenduek langileen pobretzea dakarrela diote, eta patronalaren jarrera salatu nahi dute. Gainera, EULEN enpresak 2021eko soldatak izoztea planteatu duela azaldu dute. Protesta abiatu duten 120 langileek esku hartzeko eskatu diote aldundiari, eta lau eguneko greba egitea aurreikusten dute.


Angel Telleria euskal presoa Kantabriara, El Duesoko espetxera gerturatuko dute

Jaiotzez oñatiarra den presoa Madrilen, Estremerako kartzelan dago orain. 2017ko otsaila amaieran atxilotu zuten Mexikon, 1981eko Maria Josefa Garcia poliziaren hilketa leporatuta. Telleriarekin batera beste bost euskal preso ere gerturatuko dituzte.

Espainiako Espetxe Erakundeek iragarri dutenez, beste sei euskal preso mugituko dituzte egun dauden espetxeetatik: horietako bost, tartean jaiotzez oñatiarra den Angel Telleria, Euskal Herri inguruko kartzeletara gerturatuko dituzte; eta seigarrena, Karlos Apeztegia, Iruñekora eramango dute. Madrilen dagoen Estremerako espetxetik Kantabrian dagoen El Duesora eramango dute Telleria.

1980ko hamarkadaz geroztik Mexikora ihes egindakoa, 64 urte dituen Angel Telleria Uriarte 2017ko otsaila amaieran atxilotu zuten Mexikon bertan, 1981an Maria Josefa Garcia polizia hil izana egotzita. Mexikon atxilotu zutenean aste gutxi geratzen ziren leporatzen zitzaizkion delituak preskribitzeko. Egun 30 urteko zigorra ari da betetzen eta kartzelaz aldatzeaz gain, bigarren gradua ere emango diote.

Telleriaren senideek Goienari azaldu diotenez Etxeraten bidez jakin dute kartzelaz aldatuko zutela, nahiz eta ez dakiten noiz gauzatuko den leku-aldatzea. Albiste "ona" dela nabarmendu dute, eta "lasaigarria" dela etxetik gertuago izatea.


Logroñon jipoi baten ondorioz hildako Oiongo bizilaguna ausaz aukeratu zuten

Zigarro bat emateari uko egiteagatik jipoitu eta hil zuten erasotzaileek biktima.

Apirilaren 6an Logroñoko Ebro parkean hil zuten 34 urteko gizona, Oiongo bizilaguna, ausaz aukeratu zuten, eta sei gaztek (horietako bi adingabeak) jipoitu zuten.

Hori da, hain zuzen ere, Polizia Nazionalak Errioxan egindako ikerketaren ondorioetako bat, eta, ondorioz, 14 eta 25 urte bitarteko sei pertsona atxilotu dituzte, lau gizon eta bi emakume, hilketaren ustezko egile gisa.

Biktimak jasan zuen "doako indarkeriak harritu gaitu"; erasotzaileek biktima babesik gabe zegoela aprobetxatu zuten, "konorterik gabe" zegoelako, eta "haren bila itzuli ziren errematatzera", adierazi du Eduardo Esteban Polizia Judizialaren Brigada Probintzialeko buruak.

Poliziaren ikerketaren arabera, atxilotuek ez zuten objektu sendorik erabili, eta guztiek parte hartu zuten: "Batzuek jipoitu egin zuten, eta beste batzuek, animatu eta txalotu".

Halaber, biktima hautatzeko arrazakeriarik ez zela izan esan du, eta ausaz aukeratu zutela. "Mutil hori hautatu zen, baina beste edozein izan zitekeen", biktimak ez baitzituen erasotzaileak ezagutzen.

Gertaera hilaren 6an izan zen, 23:15 aldera, biktima Logroñoko alde zaharreko Revellingo aparkalekuan zegoela. Bertan, sei gazterekin egin zuen topo, eta zigarro bat eskatu zioten, baina ez zien eman nahi izan, eta eztabaidan hasi ziren.

Horren ondorioz, "taldeak eraso bortitza egin zion biktimari, buruan ukabilkadak eta gorputz osoan ostikadak emanez", eta konorterik gabe lurrean botata utzi zuten.

Handik gutxira, gizona botata utzi zuten tokira itzuli ziren, biktimari txamarra, diru-zorroa, telefono mugikorra eta bizikleta lapurtzera, "baina, aurretik, ostikoak eta ukabilkadak eman zizkioten berriro gorputz osoan, eta bertan utzi zuten", Estebanen arabera.

Hurrengo eguneko 07:30 aldera, txakurra paseatzen ari zen bizilagun batek lurrean etzanda aurkitu zuen biktima, konorterik gabe, buruan eta eskuetan odol ugari zuela. Logroñoko San Pedro ospitalera eraman zuten, egoera kritikoan, eta han hil zen.

Hilaren 6an bertan, Polizia Nazionalak egileen taldea identifikatu zuen, zer gertatu zen jakin gabe, eta horietako bat, 22 urtekoa, obra-etxola batean indarrez lapurtzea egotzita atxilotu zuten, "hilketa bortitza egin eta ordu erdira, inolako damurik gabe".

Gazteak –Polizia-aurrekariak dituzte guztiek– hilaren 9a eta 11 bitartean atxilotu zituzten; hilaren 12an, epaileak lau adinez nagusiak espetxean sartzeko agindua eman zuen, eta adingabeen fiskalak, bi adingabeak erregimen itxiko erreforma-zentro batean sartzekoa.


'Hamazazpigarrenean aidanez' liburua aurkeztuko dute Leitzan ostegunean

Iazko udan Leitzan sorkuntza egonaldia egin zuen Garazi Albizua idazleak aurkeztuko du liburua

'Geuretik sortuak' egitasmoko 16 idazleen lanak biltzen dituen Hamazazpigarrenean aidanez bi aleko bilduma argitaratu du Udalbiltzak. Egitasmoak parte hartu duen herrietan liburuaren aurkezpena egiten ari dira, eta aste honetan izanen da Leitzaren txanda. Ostegunean izango da aurkezpena 19:00etan Leitzako Herri Aretoan.

Bertan, iazko udan Leitzan egonaldi artistikoa egin zuen Garazi Albizuak liburu bilduma aurkeztuko du. Horrekin batera, iazko udan Leitzan sortutako kontakizunaren inguruko xehetasunak ere emanen ditu.


Adonis Gelis-Aitzol Astiazaran eta Josu Rodriguez-Jon Miranda bikoteek jokatuko dute Txokoko Txapelketako finala

Hirugarren eta laugarren postuak erabakitzeko partida Ander Etxeberriak eta Hector Larrañagak Julen Valorren eta Ioritz Aranetaren aurka jokatuko dute. Ostiralean izango dira partidak, 18:30ean hasita.

Iazko txapelketako irudia. (Eneritz Albizu Lizaso) Adonis Gelisek eta Aitzol Astiazaranek Jon Mirandaren eta Josu Rodiguezen aurka jokatuko dute Zestoako Txokoko Txapelketako finala. Hirugarren eta laugarren postuak erabakitzeko partida, berriz, Ander Etxeberriak eta Hector Larrañagak Julen Valorren eta Ioritz Aranetaren aurka jokatuko dute. Ostiralean, ekainak 30, jokatuko dituzte partidak, 18:30ean hasita. Lehenik, hirugarren eta laugarren postuak erabakiko dituzte, eta, segidan, aurrena eta bigarrena. Guztira, hamasei bikotek parte hartu dute txapelketan.


Egun Ero: apirilak 11

Ekaitz Astiz Ultzamako Udaleko zinegotzia entzun dugu gaurko irratsaioaren lehen zatian, apirilaren 23an ospatuko den Ultzama Trail kirol ekimenaren inguruan. Saioaren bigarren zatian, berriz, Patxi Irurtzun liburuzainaren kolaborazio berri bat izan dugu.

Erabilitako kantak:

-Merina Gris - Ardi latxen herrian ft. Cris Belako

-Frikun - Ezerezko herria

-Kilimak - Burrunba

-Joseba Tapia - AHT


Sute txiki bat izan da Arroabeko Bombas Azkue enpresan

13:30 aldean jaso dute larrialdi zerbitzuek sua piztu dela zioen abisua. Suhiltzaileek jakinarazi dutenez, makina baten aire xurgagailuak hartu du sua, eta enpresako langileek lortu dute sua kontrolatzea.

Sute txiki bat izan da gaur, asteazkena, Arroabeko Bombas Azkue enpresan. 13:30 aldean jaso dute larrialdi zerbitzuek sua piztu dela zioen abisua, eta suhiltzaileen hainbat kamioi, anbulantzia bat nahiz Ertzaintza bertaratu dira gertaeraren tokira. Suhiltzaileek UROLA KOSTAKO HITZAri azaldu diotenez, makina baten aire xurgagailuak hartu du sua, eta enpresako langileek lortu dute sua kontrolatzea, larrialdi zerbitzuak iristerako. Suhiltzaileen esanetan, berehala itzali dute sua, eta ez da inor zauritu.


Santa Marina elkarleku izanen da

Ekainaren 4an, igandea, bakaikuarrek eta iturmendiarrek Urbasako ermitara erromeria eginen dute. Aurten Iturmendiko Udalari dagokio ospakizuna antolatzea.

Maiatzaren 31n, pazko laugarren egunean, Trinitate eguna, zainduaren irudia Urbasako Santa Marina ermitara igo ondoren, ekainaren 4an, igandea, Trinitatea ospatuko dute Bakaikun eta Iturmendin. Goizean goiz ermitara igoko dira, eta meza ondoren trikitalariak izanen dira bazkal ordura arte. Iturmendira jaitsi ondoren festak plazan jarraituko du. Urtero herri bati dagokio Trinitate festa antolatzea, eta aurten Iturmendik izan du ardura.

Bakaikuko eta Iturmendiko Trinitate eguneko egitaraua

Ekainak 4 igandea

Goizean, Santa Marinara erromeria.

12:00 Meza, ermitan.

13:00-14:30 trikitilariak eta bazkariak.

18:30 Iturmendira jaitsi eta auzatea San Pedron.

20:00-00:00 DJ Eztanda, Iturmendiko plazan.


[Galeria] Aldi baterako altxorrak

Xanpelar Etxearen azpialdea denda bat da. Bistakoa da ez dela nolanahikoa. Batetik, eraikina bera ez delako denda bat, eta bestetik, han dauden salgaiak dendetan lortzea zail delako. Habian! egitasmoaren barruan Torrekuan lanean ari diren artisauenak baitira salgaiak, Oarsoaldea Garapen Agentziak kudeatutako espazioan pentsatu, garatu eta egindakoak. Xenpelarrekoa ez ohiko denda izan dadin beste elementu bat gehitu dute: denda efimeroa da, aldi baterakoa; pop up denda, modernoenentzat. Beraz, horiek osagaiak: Habian! egitasmoaren barruko sei artisauren lanak ikus eta eros daitezke Xenpelar Etxean zabalik izango den saltoki komunitarioan. Gaur zabaldu eta aurkeztu dute. Urtarrilaren 5era arte dago irekita (behean ordutegiak eta tailerren egunak).

Sortzaileekin batera, udal ordezkariek egin diote harrera iniziatibari. Horien buru Aizpea Otaegi alkatea eta Eneko Del Amo Garapen Ekonomikorako zinegotzia. Udal buruak hartu du harrera hitza. “Garrantzitsua da horrelako iniziatibak garatzea. Pentsatzen dut Torrekuan dauden sortzaileentzat eta egunotan hemen izango direnentzat ere hala dela. Haien lana erakusteko aukera izango dute”, esan du.

Balioa eman dio Torrekuan Habian!-en barruan sortzaileek egiten dutenari, esanaz han lanerako espazio bat baino askoz gehiago dutela, “ibilbide profesionala garatu ahal izateko beharrezko baliabide guztiak dituzte”. Hortaz, Jautarkol plaza ondoko etxe historikoan sortu eta garatzen dutena ezagutarazteko iniziatiba aproposa da egunotan Madalen kaleko beste etxe historikoan egikarituko dena. “Denek izaten dugu Eguberrietako oparien gaineko kezka. Une aproposa da sortzaile hauek ezagutzeko, eta nola ez, horiek babestu eta haien lana gure etxeetara eramateko eta ingurukoei emateko”.

Sarreraren ondoren, protagonista nagusiek hitz egin dute, sortzaileek. Zer eta nola egiten duten azaldu dute, eta aldi berean, herritarrei esan diete Xenpelarrera joan daitezela sortutako horren berri izan eta erostera. Sei artisauk dute jarrita euren stand-a Madalen kaleko aretoan. Horiek ezagutzeko, joan behealdean dauden esteketara eta klik egin horietan. Haien informazio osoa dago haien webgune eta sare sozialetan. Hala ere, onena zuzen-zuzenean haiekin hartu-emana izatea da, pop up dendan.

Anne Gago moda diseinua

APh, bitxien diseinua

Jaizki Bakaikoa moda diseinua

Kibo, moda consciente, moda jasangarriaren diseinua

Marta Sensorial, zentzumen-jostailu didaktikoak

Sai-Suo, moda diseinua


Minbiziaren Aurkako Elkartekoak izan dira Aizarnan, Iraetan eta Arroabean

Zestoako herrigunea bisitatuko dute elkarteko kideek ostegunean: 12:00etatik 13:30era bitartean, informazio puntua jarriko dute plazan.

Minbiziaren Aurkako Elkarteko kideak Iraetan. (Zestoako Udala) Minbiziaren Aurkako Elkartekoen bisita jaso zuten Zestoako Aizarna, Iraeta eta Arroabeako udaleku irekietan, joan den ostegunean. Azaleko minbiziaren prebentziorako hainbat dinamika egin zituzten haurrekin, erredurak nola saihestu eta azala nola zaindu erakusteko. Datorren ostegunean, uztailak 13, Zestoako herriguneko haurrek landuko dute gai bera. Horrez gain, 12:00etatik 13:30era bitartean, herritarrentzako informazio puntua jarriko dute plazan Minbiziaren Aurkako Elkartekoek. Bertara gerturatzen direnei azaleko melanina maila neurtuko diete eta eguzkiaren erredurak saihesteko gomendioak eman.


Ostiralera arte luzatu dute elurragatik EAEn ezarritako abisu horia

Ostiralean 400-600 metrora elurra egin dezake. Gainera, izotz txikia egingo du barnealdean eta mendi inguruetan.

Hotzak eta elurra izango dira nagusi datozen egunetan ere, eta Eusko Jaurlaritzako Segurtasun Sailak ostiralera arte luzatu du elurragatik Euskal Autonomia Erkidegoan indarrean dagoen abisu horia. Izan ere, ostiralera arte 1.000 metrotik behera elurra egin dezake.

Eusko Jaurlaritzako Larrialdi eta Meteorologia Zuzendaritzak amaitutzat eman du tenperatura minimoengatik eta izotzagatik ezarrita zuen abisu horia, baina datozen egunetan ere izotz txikia egin dezakeela ohartarazi du, bereziki, barnealdean eta mendi inguruneetan.

Gaur, elurrari dagokion abisu horia 15:00etatik gauerdira arte aktibatuko da. Eguraldi iragarpenaren arabera, 1.000 metrotik behera elurra egingo du; 700-900 metroan, hain zuzen ere. Arratsaldetik aurrera euria egingo du, Kantauri isurialdean batik bat, eta tarteka zaparrada mardulagoren bat bota dezake.

Herrerako estazioan (Araba) zero azpitik 5,4 graduko tenperatura minimoa erregistratu dute gaur goizean, eta beste toki batzuetan ere zerotik beherako balioak izan dira, hala nola Kapilduiko estazioan (Bernedon) -4,6 gradukoa, Aguraingoan -2 gradukoa, Eskasekoan -1,6 gradukoa, Zegamakoan -0,5 gradukoa, Abetxukokoan (Gasteizen) -0,3 gradukoa, eta Mallabiakoan 0,6 gradukoa.

Ostegunean maila berean jarraituko du elur mailak, alegia, 700-900 metroan, eta abisu horia aktibatuko da elurragatik 00:00etatik 24:00etara. Euri arina egingo du eta tarteka zaparrada mardulak botako ditu, Kantauri isurialdean, batik bat. Barnealdean hotza nagusituko da berriro, eta mendi inguruak izozteko arriskua ere badago.

Ostiralean abisu horian egun osoan egongo da indarrean, elurragatik. Egunaren lehen zatian elur maila 600-800 metro inguruan kokatuko da, eta egunaren bigarren partean 400-600 metrora jaitsi daiteke. Halaber, barnealdean izotza egingo du, batez ere mendi inguruetan.


Argazkilaritza ikastaroa eskainiko du Jon Andoni Martinek


Aittu Euskara Elkarteak eta Beasaingo Udalak hitzarmena sinatu dute

Beasaingo «euskararen herrigintza egituratzeko hitzarmena» sinatu dute gaur arratsaldean Aittu Euskara Elkarteak eta udalak. Aittuko Patxi Saez lehendakariaren esanetan, «euskararen etxegintzari ekin diogu Beasainen eta sendo eta gotor eraiki nahi dugun etxe hori eraikitzeko, aldamioak jarriko ditugu hitzarmen honekin». Honela, «orain aldamio horietara igoko eta auzolanean aittuko diren

beasaindarrak behar ditugu». Aittuk eta udalak sinatutako lehen hitzarmena lehen urratsa dela nabarmendu du.

Bestalde, 2030 urterako Beasain udalerri euskaldun bihurtzea da Aitturen erronka; une honetan %67a dira euskaldunak eta udalerri izateko %70a behar da. «Ez dugu Beasain udalerri euskalduna bakarrik izatea nahi, euskara herrian aittu (entzun) nahi dugu eta herrian euskaraz aittu (aritu) nahi dugu».

Leire Artola alkatearen esanetan, udal gobernuaren helburu estrategikoa da euskararen erabilera normalizatzea eta «euskara zehar lerro gisa arlo guztietan hedatu behar da ezbairik gabe». Honela, «herrigintzaz ari garenean, gure nortasunaren ezinbesteko ikurra da eta horren sustapena gure ardura da».

Hitzarmenaren ildo garrantzitsuenak

Beasaingo Euskalgintza egituratzeko hitzarmenak egitea gizarteko arlo desberdinetako eragileekin.

Eragileekin Euskalgintzaren Mahaia antolatzea.

Kale erabileraren datu-bilketa egitea.

Goierriko euskara elkarteekin eta Topagunearekin elkarlanerako plangintza bat zehaztea eta egikaritzea.

TicketBai. Beasaingo alkateak Goierriko alkateekin batera eta Goiekiren bidez, Goierriko enpresei eta jarduera ekonomiko bat duten eragile guztiei eskatuko die TiketBAI fakturazio sistema kontsumitzaile euskaldunentzat egokitzeko eta bideratzeko.

Beasaingo gazteen harremanetarako ardatz euskara bihurtzeko Aittugazte dinamikari ekin.

Aittu euskara elkartea egituratu eta batzordeetan lana egiteko bazkideak egin.

Euskararen Eguna koordinatu herriko eragileekin batera.


Kastoreak

2005. urtean-edo, Alemaniako 18 kastore askatu zituzten Aragoi eta Ebro ibaietan. Ez dakigu nork egin zuen hura, legez kanpoko askatze bat izan baitzen.

Hurrengo urteetan, Errioxako eta Nafarroako gobernuek milaka euro batzuk gastatu zituzten kastore horiek guztiak harrapatzeko. Baina ez zuten lortu. Eta kastoreek ibaian goiti egin zuten, eta egun Iruñean ere baditugu.

Hagitz kasu berezia da kastorearena. Berez, ez baita espezie aloktonotzat jotzen, eta are gutxiago inbaditzailetzat. Gizakiak XVII. mendean desagerrarazi zituen Iberiako penintsulako kastore guztiak. Eta gizakiak berriz ere ekarri zizkigun kastoreak Nafarroara duela hamabortz urte.

Gobernuek, noski, ez zuten ekintza ilegal hura onartu nahi izan eta horregatik saiatu ziren kastoreak harrapatzen. Baina emaitza ikusita, ez dirudi ahalegin handirik egin zutenik. Itxurakeriatan ibiliko ote ziren?

Iruñean ibaiaren inguruan sortua dugun lorategitxoa pixka bat itsusten digute kastoreek, bai; zuhaitz gutxi batzuk botatzen dizkigute lurrera. Baina finean, kastoreek on egiten diote gure ibaietako biodibertsitateari, eta merezi dute gure artean bizitzea. Eta, zer arraio, hain dira moñoñoak!